# śrī gaura-govindārcana-smaraṇa-paddhati

śrīpāda dhyāna-candra gosvāmī

sādhako brāhma-muhūrte cotthāya nijeṣṭa-nāmāni smaret kīrtayed vā--

sa jayati viśuddha-vikramaḥ

kanakābhaḥ kamalāyatekṣaṇaḥ |

vara-jānu-lambi-sad-bhujo

bahudhā bhakti-rasābhinartakaḥ ||1||

śrī-rāmeti janārdaneti jagatāṁ nātheti nārāyaṇe-\*

tyānandeti dayāpareti kamalākānteti kṛṣṇeti ca |

śrīman nāma-mahāmṛtābdhi-laharī-kallola-magnaṁ muhur

muhyantaṁ galad-aśru-netram avaśaṁ māṁ nātha nityaṁ kuru ||2||

śrī-kānta kṛṣṇa karuṇāmaya kañjanābha

kaivalya-vallabha mukunda murāntaketi |

nāmāvalīṁ vimala-mauktika-hāra-lakṣmī-

lāvaṇya-vañcana-karīṁ karavāṇi kaṇṭhe ||3||

kṛṣṇa rāma mukunda vāmana vāsudeva jagadguro

matsya kacchapa narasiṁha varāha rāghava pāhi mām |

deva-dānava-nāradādi munīndra-vandya dayānidhe

devakī-suta dehi me tava pāda-bhaktim acañcalām ||4||

he gopālaka he kṛpā-jala-nidhe he sindhu-kanyā-pate

he kaṁsāntaka he gajendra-karuṇā-pārīṇa he mādhava |

he rāmānuja he jagattraya-guro he puṇḍarīkākṣa māṁ

he gopī-jana-nātha pālaya paraṁ jānāmi na tvāṁ vinā ||5||

śrī-nārāyaṇa puṇḍarīka-nayana śrī-rāma sītā-pate

govindācyuta nanda-nandana mukundānanda dāmodara |

viṣṇo rāghava vāsudeva nṛhare devendra-cūḍāmaṇe

saṁsārārṇava-karṇa-dhāraka hare śrī-kṛṣṇa tubhyaṁ namaḥ ||6||

bhāṇḍīreṇa śikhaṇḍa-maṇḍana vara śrīkhaṇḍa-liptāṅga he

vṛndāraṇya-purandara sphurad-amandendīvara śyāmala |

kālindī-priya nanda-nandana parānandāravindekṣaṇa

śrī-govinda mukunda sundara-tano māṁ dīnam ānandaya ||7||

(Padyāvalī 33-38)

samudra-mekhale devi parvata-stana-maṇḍale |

viṣṇu-patni namas tubhyaṁ pāda-sparśaṁ kṣamasva me ||8||

tato bahir gatvā maitra-kṛtyādi-vidhiṁ kuryāt, danta-dhāvanādim ācaret, śuddhaāsane pūrvābhimukhī upaviśya niścala-manāḥ -

smaret śrīmad gaura-candraṁ svardhunyā dakṣiṇe taṭe |

cintāmaṇi-citta-dhāmni śrī-navadvīpa-nāmake ||9||

svardhunyāṁ cāru-tīre sphuritam atibṛhat-kurma-pṛṣṭhābha-gātraṁ

ramyārāmāvṛtaṁ sanmaṇi-kanaka-mahā-sadma-ṣaṇḍaiḥ parītam |

nityaṁ pratyālayodyat-praṇaya-bhara-lasat-kṛṣṇa-saṁkīrtanāṭyaṁ

śrī-vṛndāṭavy abhinnaṁ tri-jagad anupamaṁ śrī-navadvīpam īḍe ||10||

phullac-chrīmad druma-vallī-tallaja-lasat-tīrā taraṅgāvalī-

ramyā manda-marum-marāla-jalaja-śreṇiṣu bhṛṅgāspadam |

sad-ratnācita-divya-tīrtha-nivahā śrī-gaura-pādāmbuja-

dhūli-dhūsaritāṅga-bhāva-nicitā gaṅgāsti sampāvanī ||11||

tasyās tīra-suramya-hema-surasā-madhye lasac chrī-nava-

dvīpo bhāti sumaṅgalo madhu-ripor ānanda-vanyo mahān |

nānā-puṣpa-phalāḍhya-vṛkṣa-latikāramyo mahat sevito

nānā-varṇa-vihaṅgamāli-ninadair hṛt-karṇa-hārī hi yaḥ ||12||

kāṇḍaṁ mārakataṁ prabhūta-viṭapī-śākhā suvarṇātmikā

patrāliḥ kuruvinda-komala-mayī prāvālikāḥ korakāḥ |

puṣpāṇāṁ nikaraḥ suhīraka-mayo vaidūryakīyā phala-

śreṇī yasya sa ko ’pi śākhi-nikaro yatrātimātrojjvalaḥ ||13||

tan madhye dvija-bhavya-loka-nikarāgārāli-ramyāṅganam

ārāmopavanāli-vilasad vedī-vihārāspadam |

sad-bhakti-prabhayā virājita-mahā-bhaktāli-nityotsavaṁ

praty āgāram aghāri-mūrti-sumahad-bhātīha yat pattanam ||14||

evaṁbhūte śrī-navadvīpa-madhye manasi nivāsaṁ kṛtvā tatra śrī-gurudevasya śayyotthāna-mukha-prakṣālana-danta-dhāvanādi-krameṇa yathā-yogyaṁ sevāṁ kuryāt sevānantaraṁ dhyāyet yathā yāmale--

tatra śrī-guru-dhyānam--

kṛpā-marandānvita-pāda-paṅkajaṁ

śvetāmbaraṁ gaura-ruciṁ sanātanam |

śandaṁ sumālyābharaṇaṁ guṇālayaṁ

smarāmi sad-bhaktam ahaṁ guruṁ harim ||15||

śrī-guru-parama-guru-parātpara-guru-parameṣṭhi-gurūṇām anugāmitvena śrīman mahāprabhor mandiraṁ gacchet | tatra tad-ājñayā śrī-navadvīpa-candrasya śayyotthānaṁ suvāsita-jalena śrī-mukha-prakṣālanādi-krameṇa sevāṁ kuryāt |

tatra śrīman mahāprabhor dhyānaṁ yathā ūrddhvāmnāye (3.15)--

dvi-bhujaṁ svarṇa-ruciraṁ varābhaya-karaṁ tathā |

premāliṅgana-sambaddhaṁ gṛṇantaṁ hari-nāmakam ||16||

anantaraṁ śrī-vṛndāvanaṁ dhyāyet--

vṛndāvanaṁ divya-latā-parītaṁ

latāś ca puṣpa-sphuritāgra-bhājaḥ |

puṣpāṇy api sphīta-madhu-vratāni

madhu-vratāś śruti-hāri-gītāḥ ||17||

madhye vṛndāvane ramye pañcāśat-kuñja-maṇḍite |

kalpa-vṛkṣa-nikuñje tu divya-ratna-maye gṛhe ||18||

tatra siddha-dehena śrī-rādhā-kṛṣṇayor niśānta-līlāṁ smared yathā--

niśāvasāne śrī-rādhā-kṛṣṇau śrī-vṛndā-niyukta-rasamaya-parama-vidagdha-śuka-śāri-vṛnda-padya-paṭhana-janita-prabodhāv api gāḍhopagūhana-sukha-bhaṅgād asahiṣṇutayā kṣaṇam avakāśyamāna-jāgarau tat-tat-padya-prapaṭhita-niśāvasāna-sātaṅkau puṣpamayānanda-talpotthitau sva-sva-kuñjāt tat-kālāgata-śrīmal-lalitā-viśākhādi-priya-sakhī-vṛnda-sanarma-vāg-vilāsena sāntarānandau kakkhaṭy-udita-jaṭilā-śravaṇāt sa-śaṅkau saṅga-tyāga-bhayam asahamānau tau bhītyotkaṇṭhākulau sva-sva-gṛhaṁ gacchataḥ |

evaṁ krameṇa śrī-gauracandrasya śrī-rādhā-kṛṣṇayor līlāṁ smaret | niśānta-līlā-smaraṇānantaraṁ gurv-ādīn daṇḍavat praṇamet yathā--

ajñāna-timirāndhasya jñānāñjana-śalākayā |

cakṣur unmīlitaṁ yena tasmai śrī-gurave namaḥ ||19||

iti mantraṁ paṭhitvā śrī-guruṁ daṇḍavat praśamya evaṁ parama-guru-parātpara-guru-parameṣṭhi-guru-gosvāmi-caraṇān krameṇa daṇḍavat praṇamet | tataḥ śrī-gauracandraṁ praṇamet--

viśvambharāya gaurāya caitanyāya mahātmane |

śacī-putrāya mitrāya lakṣmīśāya namo namaḥ ||20||

nityānandam ahaṁ vande karṇe lambita-mauktikam |

caitanyāgraja-rūpeṇa pavitrī-kṛta-bhūtalam ||21||

nistāritāśeṣa-janaṁ dayāluṁ

premāmṛtābdhau parimagna-cittam |

caitanya-candrādṛtam arcitaṁ tam

advaita-candraṁ śirasā namāmi ||22||

gadādhara namas tubhyaṁ yasya gaurāṅgo jīvanam |

namas te śrī-śrīnivāsa-paṇḍita prema-vigraha ||23||

evaṁ krameṇa gaura-bhakta-gaṇān daṇḍavat praṇamet |

śrī-navadvīpa-dhāmne namaḥ |

śrī-gaṅgāyai namaḥ |

śrī-saṅkīrtanāya namaḥ |

śrī-gauḍa-maṇḍalāya namaḥ |

kandarpa-koṭi-ramyāya sphurad-indīvara-tviṣe |

jagan-mohana-līlāya namo gopendra-sūnave ||24||

tapta-kāñcana-gaurāṅgi rādhe vṛndāvaneśvari |

vṛṣabhānu-sute devi praṇamāmi hari-priye ||25||

śrī-rādhikā-prāṇa-samāṁ kanīyasīṁ

viśākhikā-śikṣita-saukhya-sauṣṭhavām |

līlāmṛtenocchalitāṅga-mādhurīm

anaṅga-purvāṁ praṇamāmi mañjarīm ||26||

lalitādi-parama-preṣṭha-sakhī-vṛndebhyo namaḥ |

kusumikādi-sakhī-vṛndebhyo namaḥ |

kastūryādi-nitya-sakhī-vṛndebhyo namaḥ |

śaśimukhyādi-prāṇa-sakhī-vṛndebhyo namaḥ |

kuraṅgākṣyādi-priya-sakhī-vṛndebhyo namaḥ |

śrī-rūpādi-mañjarībhyo namaḥ |

śrīdāmādi-sakhi-vṛndebhyo namaḥ |

sarva-gopa-gopībhyo namaḥ |

vraja-vāsibhyo namaḥ |

śrī-vṛndā-vipinebhyo namaḥ |

śrī-rāsa-maṇḍalāya namaḥ |

śrī-yamunāyai namaḥ |

śrī-rādhā-kuṇḍa-śyāma-kuṇḍābhyāṁ namaḥ |

śrī-govardhanāya namaḥ |

śrī-dvādaśa-vipinebhyo namaḥ |

śrī-vraja-maṇḍalāya namaḥ |

śrī-mathurā-maṇḍalāya namaḥ |

sarvāvatārebhyo namaḥ |

ananta-koṭi-vaiṣṇavebhyo namaḥ |

vāñchā-kalpa-tarubhyaś ca kṛpā-sindhubhya eva ca |

patitānāṁ pāvanebhyo vaiṣṇavebhyo namo namaḥ ||27||

atha snānam ācaret yathā--nady ādau pravāhābhimukhe taḍāgādiṣu pūrvābhimukhī tīrthāni āhvayed yathā--

gaṅge ca yamune caiva godāvari sarasvati |

narmade sindho kāveri jale 'smin sannidhiṁ kuru ||28||

mahā-pāpa-bhaṅge dayālo nu gaṅge

maheśottamāṅge lasac citta-raṅge |

drava-brahma-dhāmācyutāṅghryabjaje mā

punīhīna-kanye pravāhormi-dhanye ||29||

viṣṇor nābhy-ambu-madhyād vara-kamalam abhūt tasya nālī-sumeror

madhye niḥsyandamānā tvam asi bhagavati brahma-lokāt prasūtā |

khād-bhraṣṭā rudra-mūrdhni praṇipatita-jalā gāṁ gatāsīti gaṅgā

kas tvāṁ yo nābhivanden madhu-mathana-hara-brahma-samparka-pūtām ||30||

gaṅgā gaṅgeti yo brūyāt yojanānāṁ śatair api |

mucyate sarva-pāpebhyo viṣṇu-lokaṁ sa gacchati ||31||

cidānanda-bhānoḥ sadā nanda-sūnoḥ

para-prema-pātrī drava-brahma-gātrī |

aghānāṁ lavitrī jagat-kṣema-dhātrī

pavitrī-kriyān no vapur mitra-putrī ||32||

rādhikā-sama-saubhāgya sarva-tīrtha-pravandita |

prasīda rādhikā-kuṇḍa snāmi te salile śubhe ||33||

tataḥ śukla-vastre paridhāya śrī-hari-mandira-dhāraṇaṁ kṛtvā śrī-hari-nāmākṣaram aṅkayed gātre--

lalāṭe keśavaṁ dhyāyen nārāyaṇam athodare |

vakṣaḥ-sthale mādhavaṁ tu govindaṁ kaṇṭha-kūpake ||34||

viṣṇuṁ ca dakṣiṇe kukṣau bāhau ca madhusūdanam |

trivikramaṁ kandhare tu vāmanaṁ vāma-pārśvake ||35||

śrīdharaṁ vāma-bāhau tu hṛṣīkeśaṁ ca kandhare |

pṛṣṭhe tu padma-nābhaṁ ca kaṭyāṁ dāmodaraṁ nyaset |

tat prakṣālana-toyaṁ tu vāsudeveti mūrdhani ||36||

pūrvavat sthirāsane sthira-cittaḥ tatrādau śrī-navadvīpa-madhye śrī-ratna-mandire ratna-siṁhāsanopari bhakta-vṛnda-parisevitaṁ śrī-śrī-kṛṣṇa-caitanya-devaṁ gurvādi-krameṇa dhyātvā pūjayet |

tatrādau śrī-jagannātha-miśrasya mandiraṁ dhyāyet | yathā caitanyārcana-candrikāyām--

śrī-jagannātha-miśrasya mandirāṅganam uttamaiḥ |

nānā-ratna-maṇi-yuktair vicitra-mandira-puram ||37||

tan-madhye ravi-kānti-nindi-kanaka-prākāra-satoraśaṁ

śrī-nārāyaṇa-geham agra-vilasat saṁkīrtana-prāṅgaṇam |

lakṣmy-antaḥpura-pāka-bhoga-śayana-śrī-candraśālaṁ puraṁ

yad-gaurāṅga-harer vibhāti sukhadaṁ svānanda-saṁvṛhitam ||38||

tan-madhye nava-cūḍa-ratna-kalasaṁ vrajendra-ratnāntarā\*

muktā-dāma-vicitra-hema-paṭalaṁ sad-bhakti-ratnācitam |

veda-dvāra-sad-aṣṭa-mṛṣṭa-maṇi-ruṭ-śobhā-kavāṭānvitaṁ

sac-candrātapa-padma-rāga-vidhu-ratnālambiyan-mandiram ||39||

tan-madhye maṇi-citra-hema-racite mantrārṇa-yantrānvite

ṣaṭ-koṇāntara-karṇikāra-śikhara-śrī-keśaraiḥ sannibhe |

kūrmākāra-mahiṣṭha-yoga-mahasi śrī-yoga-pīṭhāmbuje

rākeśāvali-sūrya-lakṣa-vimale yad-bhāti siṁhāsanam ||40||

pārśvādhaḥ-padma-paṭi-ghaṭita-hari-maṇi-stambha-vaidūrya-pṛṣṭhaṁ

citra-chādāvalambi-pravara-maṇi-mahā-mauktikaṁ kānti-jālam |

tūlāntaś cīna-celāsanam-uḍupa-mṛdu-prānta-pṛṣṭhopadhānaṁ

svarṇāntaś citra-mantraṁ vasu-hari-caraṇa-dhyāna-gamyāṣṭa-kośam 41

tan-madhye śrī-gaura-candraṁ vāme śrīla-gadādharam |

tad-dakṣiṇe ’vadhūtendraṁ śrīlādvaitaṁ tataḥ smaret ||42||

tad-dakṣiṇe śrīnivāsaṁ smaret śrī-paṇḍitottamam |

smaret śrī-bhakta-vṛndaṁ ca catur-dikṣu suveṣṭitam ||43||

śrīmad-gaura-bhakta-vṛnde svīya-svīya-gaṇānvite |

rūpa-svarūpa-pramukhe sva-gaṇa-sthān gurūn smaret ||44||

tatrādau śrī-guru-smaraṇaṁ yathā sanat-kumāra-saṁhitāyām--

śaśāṅkāyuta-saṁkāśaṁ varābhaya-lasat-karaṁ |

śuklāmbara-dharaṁ divya-śukla-mālyānulepanam ||45||

prasanna-vadanaṁ śāntaṁ bhajanānanda-nirvṛtam |

divya-rūpa-dharaṁ dhyāyed varadaṁ kamalekṣaṇam ||46||

rūpa-pūrva-guru-gaṇān-ugataṁ sevanotsukam |

evaṁ rūpaṁ guruṁ dhyāyen manasā sādhakaḥ śuciḥ ||47||

tat-samīpe sevotsukam ātmānaṁ bhāvayed yathā--

divya-śrī-hari-mandirāḍhya-tilakaṁ kaṇṭhaṁ sumālānvitaṁ

vakṣaḥ śrī-hari-nāma-varṇa-subhagaṁ śrīkhaṇḍa-liptaṁ punaḥ |

śuddhaṁ śubhra-navāmbaraṁ vimalatāṁ nityaṁ vahantīṁ tanuṁ

dhyāyec-chrī-guru-pāda-padma-nikaṭe sevotsukāṁ cātmanaḥ ||48||

śrīman-mauktika-dāma-baddha-cikuraṁ susmera-candrānanaṁ

śrīkhaṇḍāguru-cāru-citra-vasanaṁ srag-divya-bhūṣāñcitam |

nṛtyāveśa-rasānumoda-madhuraṁ kandarpa-veśojjvalaṁ

caitanyaṁ kanaka-dyutiṁ nija-janaiḥ saṁsevymānaṁ bhaje ||49||

kañjārendra-vinindi-sundara-gatiṁ śrī-pādam indīvara\*

śreṇī-śyāma-sad-ambaraṁ tanu-rucā sāndhyendu-saṁmardakam |

premodghūrṇa-sukañja-khañjana-madā-jin-netra-hāsyānanaṁ

nityānandam ahaṁ smarāmi satataṁ bhūṣojjvalāṅga-śriyam ||50||

sad-bhaktāli-niṣevitāṅghri-kamalaṁ kundendu-śuklāmbaraṁ

śuddha-svarṇa-ruciṁ subāhu-yugalaṁ smerānanaṁ sundaram |

śrī-caitanya-dṛśaṁ varābhaya-karaṁ premāṅga-bhūṣāñcita\*

madvaitaṁ satataṁ smarāmi paramānandaika-kandaṁ prabhum ||51||

kāruṇyaika-maranda-padma-caraṇaṁ caitanya-candra-dyutiṁ

tāmbūlārpaṇa-bhaṅgi-dakṣiṇa-karaṁ śvetāmbaraṁ sad-varam |

premānanda-tanuṁ sudhā-smita-mukhaṁ śrī-gaura-candrekṣaṇaṁ

dhyāyec chrīla-gadādharaṁ dvija-varaṁ mādhurya-bhūṣojjvalam ||52||

śri-caitanya-padāravinda-madhu-pāḥ sat-prema-bhūṣojjvalāḥ

śuddha-svarṇa-ruco dṛg-ambu-pulaka-svedaiḥ sad-aṅga-śriyaḥ |

sevopāyana-pāṇayaḥ smita-mukhāḥ śuklāmbarāḥ sad-varāḥ

śrīvāsādi-mahāśayān sukha-mayān dhyāyema tān pārṣadān ||53||

iti smaraṇānantaraṁ śrī-guror ājñayā śrīman-mahāprabhuṁ ṣoḍaśopacārādibhiḥ tan-mūla-mantreṇaiva pūjayet | śrīman-mahāprabhu-mantroddhāro yathā ūrddhvāmnāye śrī-vyāsaṁ prati śrī-nārada-vākyam (3.14-16)

aho gūḍhatamaḥ praśno bhavatā parikīrtitaḥ |

mantraṁ vakṣyāmi te brahman mahā-puṇya-pradaṁ śubham ||54||

klīṁ gaurāya nama iti sarva-lokeṣu pūjitaḥ |

māyā-ramānaṅga-bījaiḥ vāg-bījena ca pūjitaḥ |

ṣaḍakṣaraḥ kīrtito ’yaṁ mantra-rājaḥ sura-drumaḥ ||55||

mantro yathā--kliṁ gaurāya namaḥ; hrīṁ, śrīṁ, klīṁ, aiṁ gaurāya namaḥ |

etat pādyam, etad arghyam, etad ācamanīyam, eṣa gandhaḥ, etat puṣpam, eṣa dhūpaḥ, eṣa dīpaḥ, etan naivedyam, etat pānīya-jalam, idam ācamanīyam, etat tāmbūlam, etad gandha-mālyam, eṣa puṣpāñjalir ityādi |

evaṁ śrī-nityānanda-prabhuṁ pūjayet, śrīman-nityānanda-prabhor mantroddhāro yathā (brahmāṇḍa-purāṇe dharaṇī-śeṣa-samvāde)--

iti nāmāṣṭa-śatakaṁ mantraṁ niveditaṁ śṛṇu |

mayā tvayi purā proktaṁ kāma-bījeti saṁjñakam ||56||

vahni-bījena pūtānte cādau deva namas tathā |

jāhnavī-padaṁ tatraiva vallabhāya tataḥ param |

iti mantro dvādaśārṇaḥ sarvatraiva manoharaḥ ||57||

mantro yathā--kliṁ deva-jāhnavī-vallabhāya svāhā | iti mantreṇaiva pūjayet |

evaṁ **śrī-advaita-prabhuṁ** pūjayet | atha śrī-advaita-prabhor mantroddhāro yathā pādme--

aho gūḍhatamaḥ praśno nārada muni-sattama |

na prakāśyas tvayā hy etad guhyād guhyataraṁ mahat ||58||

kāma-bīja-samāyuktā advaita-vahni-nāyikā |

ṅe ’ntā vai ṛṣi-varṇo ’yaṁ mantraḥ sarvātidurlabhaḥ ||59||

mantro yathā--klīṁ advaitāya svāhā |

tad-anantaraṁ śrīman-mahāprabhoḥ śeṣa-nirmālyena śrī-gadādhara-paṇḍitaṁ pūjayet tan-mantreṇaiva, śrī-gadādhara-paṇḍita-mantro yathā--śrīṁ gadādharāya svāhā |

atha tathaiva śrī-śrīvāsādi-bhaktān guru-vargādīn mahāprabhu-nirmālya-prasādena pūjayet, sva-sva-nāma-caturthyantena śrī-guru-devaṁ tu tan-mūla-mantreṇaiva pūjayet |

śrī-guru-mantroddharo yathā bṛhad-brahmāṇḍa-purāṇe sūta-śaunaka-samvāde--

śrīṁ gum ity eva bhagavad-gurave vahni-vallabhā |

daśārṇa-mantra-rājaś ca sarva-kāryeṣu rakṣitā ||60||

mantro yathā--śrīṁ guṁ bhagavad-gurave svāhā |

tato ’vaśeṣa-nirmālyādikaṁ gṛhṇīyāt; sthānāntare ca saṁsthāpya prabhupāda-padme puṣpāñjaliṁ dattvā ārātrikaṁ kuryāt | tad-antaraṁ cāmara-vyajanādikaṁ kṛtvā śrī-guru-pārśve tiṣṭhan dhyānānukrameṇa nirīkṣaṇaṁ kṛtvā tato bahiḥ-pūjayet | bahiḥ-pūjāṁ kṛtvānantaraṁ sva-sva-gāyatrī-mantrān japet kramāt--

tatrādau śrī-guru-gāyatrī yathā pādme--śrīṁ gurudevāya vidmahe gaura-priyāya dhīmahi tan no guruḥ pracodayāt |

prathamaṁ mantra-guroḥ pūjā paścāc caiva mamārcanam |

kurvan siddhim avāpnoti hy anyathā niṣphalaṁ bhavet ||61||

dhyānādau śrī-guror mūrtiṁ pūjādau ca guroḥ pūjām |

japādau ca guror mantraṁ hy anyathā niṣphalaṁ bhavet ||62||

tato japa-lakṣaṇaṁ yathā (śrī-hari-bhakti-vilāsaḥ 17.143, 129)--

na kampayec chiro grīvāṁ dantān naiva prakāśayet |

manaḥ-saṁharaṇaṁ śaucaṁ maunaṁ mantrārtha-cintanam ||63||

mano-madhye sthito mantro mantra-madhye sthitaṁ manaḥ |

mano-mantraṁ samāyuktam etad dhi japa-lakṣaṇam ||64||

atha japāṅgulyādi-niyamaḥ (śrī-hari-bhakti-vilāsaḥ 17.116-120)--

tatrāṅguli-japaṁ kurvan sāṅguṣṭhāṅgulibhir japet |

aṅguṣṭhena vinā karma kṛtas tad aphalaṁ bhavet ||65||

kaniṣṭhānāmikā madhyā caturthī tarjanī matā |

tisro ’ṅgulyas tri-parvā syur madhyamā caika-parvikā ||66||

parva-dvayaṁ madhyamāyā japa-kāle vivarjayet |

evaṁ meruṁ vijānīyād brahmaṇā dūṣitaṁ svayam ||67||

ārabhyānāmikā-madhyāt pradakṣiṇam anukramāt |

tarjanī-mūla-paryantaṁ kramād daśasu parvasu ||68||

aṅgulir na viyuñjīta kiñcit saṅkocayet talam |

aṅgulīnāṁ viyoge tu chidreṣu sravate japaḥ ||69||

madhyamā caika-parvikā ity ukteḥ kecit madhyamā-madhya-parva gṛhṇanti tan na |

atha japa-kramo yathā--

prathamaṁ gurudevasya mantra-gāyatrīṁ saṁsmaret |

tataḥ śrī-gauracandrasya gāyatry uccāraṇaṁ tathā ||70||

śrīlāvadhūtendrādvaita-mantra-gāyatrīṁ saṁsmaret |

tataḥ śrī-gadādharasya śrīvāsa-paṇḍitasya ca ||71||

śrī-gurudevasya mantro yathā--śrīṁ guṁ bhagavad-gurave svāhā |

atha gāyatrī--śrīṁ gurudevāya vidmahe, gaura-priyāya dhīmahi, tan no guruḥ pracodayāt |

iti śrī-guru-gāyatrī-smaraṇānantaraṁ guru-vargān smaret; smaraṇa-kramo yathā--

śrī-guru-parama-gurur ityādi-krameṇa sva-sva-praṇāly-anusāreṇa sva-sva-parivāreśvara-parama-parameṣṭhi-guru-paryantaṁ dhyānaṁ kṛtvā svīya-svīya-nāmāni caturthyantaṁ kṛtvā japānantaraṁ śrī-śrī-caitanya-mahāprabhor mantraṁ gāyatrīṁ ca smaret |

mantro yathā -klīṁ gaurāya svāhā |

gāyatrī yathā -klīṁ caitanyāya vidmahe viśvambharāya dhīmahi tan no gauraḥ pracodayāt |

mantro yathā -klīṁ deva-jāhnavī-vallabhāya svāhā |

gāyatrī yathā -klīṁ nityānandāya vidmahe saṅkarṣaṇāya dhīmahi tan no balaḥ pracodayāt |

mantro yathā -klīṁ advaitāya svāhā |

gāyatrī yathā -klīṁ advaitāya vidmahe mahā-viṣṇave dhīmahi tan no advaitaḥ pracodayāt |

mantro yathā -śrīṁ gadādharāya svāhā |

gāyatrī yathā -gāṁ gadādharāya vidmahe paṇḍitākhyāya dhīmahi tan no gadādharaḥ pracodayāt |

mantro yathā -śrīṁ śrīvāsāya svāhā |

gāyatrī yathā -śrīṁ śrīvāsāya vidmahe nāradākhyāya dhīmahi tan no bhaktaḥ pracodayāt |

śrī śrī gaura-gadādhara mantro yathā -klīṁ śrīṁ gaura-gadādharāya svāhā |

anantaraṁ stava-praṇāmādi kṛtvā śrī-gauracandrāṣṭa-kālīya-sūtrānusareṇa smaret--

gaurasya śayanotthānāt punas tac-chayanāvadhi |

nānopakaraṇaiḥ kuryāt sevanaṁ tatra sādhakaḥ ||72||

śrī-navadvīpa-candrasya caritāmṛtam adbhutam |

cintyatāṁ cintyatāṁ nityaṁ mānasa-sevanotsukaḥ ||73||

niśānte gauracandrasya śayanaṁ ca nijālaye |

prātaḥ-kāle kṛtotthānaṁ snānaṁ tad-bhojanādikam ||74||

pūrvāhna-samaye bhakta-mandire paramotsukam |

madhyāhne paramāścarya-keliṁ sura-sarit-taṭe ||75||

aparāhne navadvīpa-bhramaṇaṁ bhūri-kautukam |

sāyāhne gamanaṁ cāru-śobhanaṁ nija-mandire ||76||

pradoṣe priya-vargāḍhyaṁ śrīvāsa-bhavane tathā |

niśāyāṁ smared ānandaṁ śrīmat-saṁkīrtanotsavam ||77||

evaṁ śrī-caitanya-devaṁ niṣevya siddha-dehena śrī-kṛṣṇa-sevāṅgaṁ vidadhyāt | atra kārikā--

tac cintanādi-samaye kuryāt tad anusārataḥ |

cintanaṁ tu tayos tatra vasan guru-gaṇānvitaḥ ||78||

punaś cākṣuṣa-līle ’smin siddha-dehena sādhakaḥ |

manasā mānasīṁ sevām aṣṭa-kālocitāṁ vrajet ||79||

sādhakaḥ siddha-dehena kuryāt kṛṣṇa-priyā-gṛhe |

guru-rūpa-priyā-pārśve lalitādi sakhī-gaṇe ||80||

nivāsaṁ yāvaṭe nityaṁ guru-rūpā-sakhī-yutaḥ |

śrī-yāvaṭa-pure śrīmad-vṛṣabhānu-pure ’pi ca ||81||

nandīśvara-pure rādhā-kṛṣṇa-kuṇḍa-taṭa-dvaye |

śrīmad-vṛndāvane ramye śrīmad-vṛndāvaneśayoḥ ||82||

prātar ādyaṣṭa-samaye sevanaṁ tu krameṇa ca |

nānopakaraṇair divyair bhakṣya-bhojyādibhiḥ sadā |

cāmara-vyajanādyaiś ca pāda-saṁvāhanādibhiḥ ||83||

kiśorī gopa-vanitā sarvālaṅkāra-bhūṣitā |

pṛthu-tuṅga-kuca-dvandvā catuḥṣaṣṭi-guṇānvitā ||84||

nigūḍha-bhāvā govinde madanānanda-mohinī |

nānā-rasa-kalālāpa-śālinī divya-rūpinī ||85||

saṅgīta-rasa-saṁjāta-bhāvollāsa-bharānvitā |

divā-niśaṁ mano-madhye dvayoḥ premā-bharākulā ||86||

sarva-lakṣana-sampannā bhāva-hāvādi-bhūṣitā |

guru-prasāda-jananī guru-rūpā-priyānugā |

gāndharvikā-sva-yūtha-sthā lalitādi-gaṇānvitā ||87||

sva-yūtheśvary-anugatā yāvaṭa-grāma-vāsinī |

cintanīyākṛtiḥ sā ca kāma-rūpānugāminī ||88||

cid-ānanda-rasamayī druta-hema-sama-prabhā |

sucīna-nīla-vasanā nānālaṅkāra-bhūṣitā ||89||

śrī-rādhā-kṛṣṇayoḥ pārśva-vartinī nava-yauvanā |

guru-dattasya nāmno ’syā mātā vargādya-mañjarī |

pitā varga-tṛtīyākhyo vargāntāhvayakaḥ patiḥ ||90||

nivāso yāvaṭe tasyā dakṣiṇā mṛdvikā hi sā |

śrī-rādhā-vastra-sevāḍhyā nānālaṅkāra-bhūṣitā ||91||

asyaiva siddha-dehasya sādhanāni yathā-kramam |

ekādaśa-prasiddhāni lakṣyante ’timanoharam ||92||

nāma rūpaṁ vayo veśaḥ sambandho yūtha eva ca |

ājñā sevā parākāṣṭhā pālya-dāsī nivāsakaḥ ||93||

eteṣāṁ viśeṣa-lakṣaṇāny ucyante--

śrī-rūpa-mañjarītyādi-nāmākhyānānurūpataḥ |

cintanīyaṁ yathā-yogyaṁ svanāma vraja-subhruvām ||94||

rūpaṁ yūtheśvarī-rūpaṁ bhāvanīyaṁ prayatnataḥ |

trailokya-mohanaṁ kāmod-dīpanaṁ gopikā-pateḥ ||95||

vayo nānā-vidhaṁ tatra yat tu tridaśa-vatsaram |

mādhuryādbhuta-kaiśoraṁ vikhyātaṁ vraja-subhruvām ||96||

veśo nīla-paṭādyaiś ca vicitrālaṅkṛtais tathā |

svasya dehānurūpeṇa svabhāva-rasa-sundaraḥ ||97||

sevya-sevaka-sambandhaḥ svamanovṛtti-bhedataḥ |

prāṇātyaye ’pi sambandhaṁ na kadā parivartayet ||98||

yathā yūtheśvarī-yūthaḥ sadā tiṣṭhati tad-vaśe |

tathaiva sarvathā tiṣṭhe-dbhūtvā tad-vaśa-vartinī ||99||

yūtheśvaryāḥ śirasy ājñā-mādāya hari-rādhayoḥ |

yathocitāṁ ca śuśrūṣāṁ kuryād ānanda-saṁyutā ||100||

cāmara-vyajanādīnāṁ sarvājñā-pratipālanam |

iti sevā parijñeyā yathā-mati vibhāgaśaḥ ||101||

śrī-rādhā-kṛṣṇayor yadvad rūpa-mañjarikādayaḥ |

prāpta nitya-sakhītvaṁ ca tathā syām iti bhāvayet ||102||

pālya-dāsī ca sā proktā paripālyā priyaṁvadā |

sva-mano-vṛtti-rūpeṇa yā nitya-paricārikā ||103||

nivāso vraja-madhye tu rādhā-kṛṣṇa-sthalī matā |

vaṁśī-vaṭaś ca śrī-nandī-śvaraś cāpy atikautukaḥ ||104||

anaṅga-mañjarī proktā vilāsa-mañjarī tathā |

aśoka-mañjarī ceti rasa-mañjarikā tathā ||105||

rasāla-mañjarī nāmnā tathā kamala-mañjarī |

karuṇā-mañjarī khyātā vikhyātā guṇa-mañjarī ||106||

evaṁ sarvāś ca vikhyātāḥ sva-sva-nāmākṣaraiḥ parāḥ |

mañjaryo bahuśaḥ rūpa-guṇa-śīla-vayo ’nvitāḥ ||107||

nāma-rūpādi tat sarvaṁ guru-dattaṁ ca bhāvayet |

tatra tatra sthitā nityaṁ bhajet śrī-rādhikā-harī ||108||

bhāvayan sādhako nityaṁ sthitvā kṛṣṇa-priyā-gṛhe |

tad ājñā-pālako bhūtvā kāleṣv aṣṭasu sevate ||109||

sakhīnāṁ saṅginī-rūpām ātmānaṁ bhāvanā-mayīm |

ājñā-sevā-parākāṣṭhā-kṛpālaṅkāra-bhūṣitām |

tataś ca mañjarī-rūpān gurvādīn api saṁsmaret ||110||

atha prātaḥ-pūrvāhna-līlāṁ smṛtvā madhyāhne saṅga-mitau rādhā-kṛṣṇau paraspara-saṅga-janita-nānā-sāttvika-vikāra-bhūṣitau lalitādi-priya-sakhī-vṛnda-sanarma-vāg-vilāsena janita-paramānandau nānā-rasa-vilāsa-cihnau sammagna-mānasau vihitāraṇya-līlau vṛndāraṇye sumahīruha-mūle yoga-pīṭhopari upaviṣṭau evambhūtau rādhā-kṛṣṇau saṁsmaret |

prathamaṁ ṣaḍ-dalaṁ padmaṁ tad-bahir vasu-patrakam |

tad-bahir daśa-patraṁ ca daśopadala-saṁyutam ||111||

śrīmad-rādhā-kṛṣṇa-līlā-rasa-pūrita-vigraham |

tat-tad-icchā-vaśenaivon-mīlitaṁ bhāti mudritam ||112||

prākārās tad-bahis tatra dikṣu dvāra-catuṣṭayam |

catuṣ-koṇāś ca ṣaḍ-dalyāṁ ṣaṭ-pady-aṣṭādaśākṣarī ||113||

yathā brahma-saṁhitāyām (2-4)

sahasra-patraṁ kamalaṁ gokulākhyaṁ mahat padam |

tat-karṇikāraṁ tad-dhāma tad-anantāṁśa-sambhavam ||114||

karṇikāraṁ mahad yantraṁ ṣaṭ-kośaṁ vajra-kīlakam |

ṣaḍ-aṅgaṁ ṣaṭ-padī-sthānaṁ prakṛtyā puruṣeṇa ca ||115||

premānanda-mahānanda-rasenāvasthitaṁ hi yat |

jyotī-rūpeṇa manunā kāma-bījena saṅgatam ||116||

tat-kiñjalkaṁ tad-aṁśānām tat-patrāṇi śriyām api ||117||

evambhūta yoga-pīṭhe śrī-śrī-rādhā-kṛṣṇau smaret |

atha śrī-kṛṣṇa-candrasya vayo-veśādayo ’khilāḥ |

rasa-śāstrānusāreṇa nirūpyante yathāmati ||118||

 (bhakti-rasāmṛta-sindhu 2.1.308, 9)--

vayaḥ kaumāra-paugaṇḍa-kaiśoram iti tat tridhā ||119||

kaumāraṁ pañcamābdāntaṁ paugaṇḍaṁ daśamāvadhi |

āṣoḍaśāc ca kaiśoraṁ yauvanaṁ syāt tataḥ param ||120||

ādya-madhyānta-bhedena kaumārādīni ca tridhā |

aṣṭa-māsādhikaṁ varṣaṁ bhāgatvena ca kīrtitam ||121||

tad yathā--ādya-kaumāram aṣṭa-māsādhikam eka-varṣam evaṁ madhya-kaumāram, evaṁ ca śeṣa-kaumāram; evaṁ pañcama-varṣa-paryantaṁ kaumāraṁ jñeyam | ādya-paugaṇḍam aṣṭa-māsādhikam eka-varṣam; evaṁ madhya-paugaṇḍam; evaṁ ca śeṣa-paugaṇḍam; evaṁ ca krameṇa ṣaṣṭha-varṣam ārabhya daśa-varṣa-paryantaṁ paugaṇḍaṁ jñeyam | ādya-kaiśoraṁ sārdha-dina-dvayottaraikādaśa-māsādhikam eka-varṣam; evaṁ madhya-kaiśoram; evaṁ śeṣa-kaiśoram; krameṇaikādaśa-varṣam ārabhya pañca-daśa-varṣa-nava-māsa-sārdha-sapta-dina-paryantaṁ kaiśoraṁ jñeyam |

atha śrī-kṛṣṇasya vraja-līlā--tatra śrī-kṛṣṇasya vraja-līlā pañca-dinottara-ṣaḍ-māsādhika-daśa-varṣīyā jñeyā (10-6-5) atha ca (BhP 3.2.26)--

ekādaśa-samās tatra gūḍhārciḥ sabalo ’vasat ||122||

mahārāja-kumāratayā bhogātiśayena samṛddhyā varṣa-māsa-dinānāṁ sārdhatayā sārdha-sapta-dinottara-nava-māsādhika-pañca-daśa-varṣa-parimitaṁ śrī-kṛṣṇasya vayo jñeyam (15-9-7 1/2) |

atraiva śeṣa-kaiśore ṣoḍaśa-hāyane sadā |

vraje vihāraṁ kurute śrīman nandasya nandanaḥ ||123||

vaṁśī-pāṇiḥ pīta-vāsā indranīla-maṇi-dyutiḥ |

kaṇṭhe kaustubha-śobhāḍhyo mayūra-dala-bhūṣaṇaḥ ||124||

guñjā-hāra-lasad-vakṣā ratna-hāra-virājitaḥ |

vana-mālā-dharo niṣka śobhollasita-kaṇṭhakaḥ ||125||

vāma-bhāga-sthita-svarṇa-rekhā-rājad-uraḥ-sthalaḥ |

vaijayantī-lasad-vakṣā gaja-mauktika-nāsikaḥ ||126||

karṇayor makarākāra-kuṇḍalābhyāṁ virājitaḥ |

ratna-kaṅkana-yug ghastaḥ kauṅkumaṁ tilakaṁ dadhat ||127||

kiṅkiṇī-yukta-kaṭiko ratna-nūpura-yuk-padaḥ |

mālatī-mallike jāti-yūthī ketakī-campake ||128||

nāgakeśara ityādi puṣpa-mālā-svalaṅkṛtaḥ |

iti veśa-dharaḥ śrīmān dhyeyaḥ śrī-nandanandanaḥ ||129||

śṛṅgaṁ vāmodara-parisare tunda-bandhāntara-sthaṁ

dakṣe tadvan nihita-muralīṁ ratna-citrāṁ dadhānaḥ |

vāmenāsau sarala-laguṇaṁ pāṇinā pīta-varṇaṁ

līlāmbhojaṁ kamala-nayanaḥ kampayan dakṣiṇena ||130||

asyaiva kṛṣṇa-candrasya mantrāḥ santi trayo ’malāḥ |

siddhāḥ kṛṣṇasya sat-prema-bhakti-siddhi-karā matāḥ ||131||

tatrādau mantroddhāro yathā sanat-kumāra-saṁhitāyām--

hare-kṛṣṇau dvir āvṛttau

kṛṣṇa tādṛk tathā hare |

hare rāma tathā rāma

tathā tādṛg ghare manuḥ ||132||

hare kṛṣṇa hare kṛṣṇa kṛṣṇa kṛṣṇa hare hare |

hare rāma hare rāma rāma rāma hare hare ||133||

asya dhyānaṁ yathā tatraiva--

dhyāyed vṛndāvane ramye

gopa-gobhir alaṅkṛte |

kadamba-pādapa-cchāye

yamunā-jala-śītale ||134||

rādhayā sahitaṁ kṛṣṇaṁ

vaṁśī-vādana-tat-param |

tribhaṅga-lalitaṁ devaṁ

bhaktānugraha-kārakam ||135||

viśeṣato daśārṇo ’yaṁ

japa-mātreṇa siddhi-daḥ |

pañcāṅgāny asya mantrasya

vijñeyāni manīṣibhiḥ ||136||

iti gautamīya-tantra-vākyāt rāga-mārge daśākṣara-gopāla-mantrasya prasiddhiḥ; tad-uddhāro likhyate, sa yathā gautamīya-tantre--

khāntākṣaraṁ samuddhṛtya

trayodaśa-svarānvitam |

pārṇaṁ turya-svara-yutaṁ

chāntaṁ dhāntaṁ tathā dvayam ||137||

amṛtārṇaṁ māṁsa-yugmaṁ

mukha-vṛttena saṁyutam |

bhārśaṁ tu mukha-vṛttāḍhyaṁ

pavanārṇaṁ tathaiva ca ||138||

bīja-śakti-samāyukto

mantro ’yaṁ samudāhṛtaḥ |

gupta-bīja-svabhāvatvād

daśārṇaḥ khalu kathyate ||139||

brahmārṇaṁ turya-saṁyuktaṁ

māṁsa-dvaya-samanvitam |

nāda-bindu-samāyuktaṁ

jagad-bījam udāhṛtam ||140||

śukrārṇam amṛtārṇena

mukha-vṛttena saṁyutam |

gaganaṁ mukha-vṛttena

proktā śaktiḥ parātparā ||141||

**daśākṣaro mantro**, yathā --klīṁ gopījana-vallabhāya svāhā |

**aṣṭādaśākṣaro mantro**, yathā --klīṁ kṛṣṇāya govindāya gopījana-vallabhāya svāhā |

phullendīvara-kāntim indu-vadanaṁ barhāvataṁsa-priyaṁ

śrīvatsāṅkam udāra-kaustubha-dharaṁ pītāmbaraṁ sundaram |

gopīnāṁ nayanotpalārcita-tanuṁ go-gopa-saṅghāvṛtaṁ

govindaṁ kala-veṇu-vādana-paraṁ divyāṅga-bhūṣaṁ bhaje ||142||

atha **kāma-gāyatrī-mantroddhāro** yathā svāyambhuvāgame--

klīṁ tataḥ kāma-devāya vidmahe ca padaṁ tataḥ |

tataś ca puṣpa-bāṇāya dhīmahīti padaṁ tataḥ ||143||

tatas tan no ’naṅga iti tataś caiva pracodayāt |

eṣā vai kāma-gāyatrī caturviṁśākṣarī mātā ||144||

kāma-gāyatrī, yathā -klīṁ kāmadevāya vidmahe puṣpa-bāṇāya dhīmahi tan no ’naṅgaḥ pracodayāt |

krīḍāsakto madana-vaśa-go rādhayāliṅgitāṅgaḥ

sa-bhrū-bhaṅgaḥ smita-suvadano mugdha-nepathya-śobhaḥ |

vṛndāraṇye prati-nava-latā-sadmasu prema-pūrṇaḥ

pūrṇānando jayati muralīṁ vādayāno mukundaḥ ||145||

yathā bṛhad-gautamīya-tantre--

devī kṛṣṇa-mayi proktā rādhikā para-devatā |

sarva-lakṣmī-mayī sarva-kāntiḥ sammohinī parā ||146||

ṛk-pariśiṣṭe ca--

rādhayā mādhavo devo

mādhavenaiva rādhikā

vibhrājante janeṣv ā ||147||

mātsye ca--

vārāṇasyāṁ viśālākṣī vimalā puruṣottame |

rukmiṇī dvāravatyāṁ tu rādhā vṛndāvane vane ||148||

pādme ca (UN 4.5)--

yathā rādhā priyā viṣṇos tasyāḥ kuṇḍaṁ priyaṁ tathā |

sarva-gopīṣu saivaikā viṣṇor atyanta-vallabhā ||149||

 (UN 4.3-4, 6-7)--

mahā-bhāva-svarūpeyaṁ guṇair ativarīyasī |

gopālottara-tāpanyāṁ yad gāndharveti viśrutā ||150||

hlādinī yā mahā-śaktiḥ sarva-śakti-varīyasī |

tat-sāra-bhāva-rūpeyam iti tantre pratiṣṭhitā ||151||

suṣṭhu-kānta-svarūpeyaṁ sarvadā vārṣabhānavī |

dhṛta-ṣoḍaśa-śṛṅgārā dvādaśābharaṇānvitā ||152||

tatra suṣṭhu-kānta-svarūpā, yathā śrī-kṛṣṇa-vākyam (UN 4.8)--

kacās tava sukuñcitā mukham adhīra-dīrghekṣaṇaṁ

kaṭhora-kuca-bhāg-uraḥ kraśima-śāli madhya-sthalam |

nate śirasi dorlate karaja-ratna-ramyau karau

vidhūnayati rādhike tri-jagad eṣa rupotsavaḥ ||153||

dhṛta-ṣoḍaśa-śṛṅgārā yathā (UN 4.9)--

snātā nāsāgra-jāgran-maṇi-rasita-paṭā sūtriṇī baddha-veṇī

sottaṁsā carcitāṅgī kusumita-cikura sragviṇī padma-hastā |

tāmbūlāsyoru-bindu-stavakita-cibukā kajjalākṣī sucitrā

rādhālaktojjvalāṅghriḥ sphuriti tilakinī ṣoḍaśā-kalpinīyam ||154||

**dvādaśābharaṇāśritā** yathā (UN 4.10)--

divyaś cūḍāmaṇīndraḥ puraṭa-viracitāḥ kuṇḍala-dvandva-kāñci\*

niṣkāś cakrī-śalākā-yuga-valaya-ghaṭāḥ kaṇṭha-bhūṣormikāś ca |

hārās tārānukāra bhuja-kaṭaka-tulākoṭayo ratna-kḷptā\*

stuṅgā pādāṅgurīya-cchavir iti ravibhir bhūṣaṇair bhāti rādhā ||155|||

madhye vayasi kaiśora eva tasyāḥ sthitiḥ | pūrvavad divasa-gaṇanayā viṁśati-dinottara-pañca-māsādhika-nava-varṣa-parimitaṁ madhya-kaiśoraṁ vayaḥ (9-5-20); rāja-kumārītvād bhogātiśayena samṛddhyā varṣa-māsa-dinānāṁ sārdhatayā pañca-daśa-dinottara-māsa-dvayādhika-caturdaśa-varṣa parimitaṁ vayo ’syāḥ jñeyam (14-2-15) |

asyā madīyatā-bhāvo madhu-snehas tathaiva ca |

mañjiṣṭhākhyo bhaved rāgaḥ samarthā kevalā ratiḥ ||156||

kandarpa-kautukaṁ kuñjaṁ gṛham asyās tu yāvaṭe |

mātāsyāḥ kīrtidā proktā vṛṣabhānuḥ pitā smṛtaḥ ||157||

abhimanyuḥ patis tasyā durmukho devaraḥ smṛtaḥ |

jaṭilākhyā smṛtā śvaśrūr nanandā kuṭilā matā ||158||

yathā syur nāyakāvasthā nikhilā eva mādhave |

tathaiva nāyikāvasthā rādhāyāṁ prāyaśo matāḥ ||159||

(UN 4.50-54)--

tasyā vṛndāvaneśvaryāḥ sakhyaḥ pañca-vidhā matāḥ |

sakhyaś ca nitya-sakhyaś ca prāṇa-sakhyaś ca kāścana |

priya-sakhyaś ca parama-preṣṭha-sakhyaś ca viśrutāḥ ||160||

sakhyaḥ kusumikā-vindhyā-dhaniṣṭhādyāḥ prakīrtitāḥ |

nitya-sakhyaś ca kastūrī-maṇi-mañjarikādayaḥ ||161||

prāṇa-sakhyaḥ śaśimukhī-vāsantī-lāsikādayaḥ |

gatā vṛndāvaneśvaryāḥ prāyeṇemāḥ svarūpatām ||162||

priya-sakhyaḥ kuraṅgākṣī sumadhyā madanālasā |

kamalā mādhurī mañju-keśī kandarpa-sundarī |

mādhavī mālatī kāma-latā śaśikalādayaḥ ||163||

parama-preṣṭha-sakhyas tu lalitā sa-viśākhikā |

sa-citrā campakalatā tuṅgavidyendulekhikā |

raṅgadevī sudevī cetyaṣṭau sarva-gaṇāgrimāḥ ||164||

(UN 3.61)--

yūthādhipātve ’py aucityaṁ dadhānā lalitādayaḥ |

sveṣṭa-rādhādi-bhāvasya lobhāt sakhya-ruciṁ dadhuḥ ||165||

**madīyatā-bhāva-lakṣaṇaṁ** yathā--

śṛṅgāra-rasa-sarvasvaḥ kṛṣṇaḥ priyatamo mama |

iti yaḥ prauḍha-nirbandho bhāvaḥ sa syān madīyatā ||166||

udāharaṇaṁ yathā -

śikhi-piñcha-lasan-mukhāmbujo

muralīvān mama jīvaneśvaraḥ |

kva gato ’tra vihāya mām ito

vada nārāyaṇa sarva-vittama ||167||

bhuja-catuṣṭayaṁ kvāpi narmaṇā darśayann api |

vṛndāvaneśvarī-premṇā dvi-bhujaḥ kriyate hariḥ ||168||

yathā (UN 5.7)--

rāsārambha-vidhau nilīya vasatā kuñje mṛgākṣī-gaṇai-\*

rdṛṣṭaṁ gopayituṁ samuddhura-dhiyā yā suṣṭhu saṁdarśitā |

rādhāyāḥ praṇayasya hanta mahimā yasya śriyā rakṣituṁ

sā śakyā prabhaviṣṇunāpi hariṇā nāsīc catur-bāhutā ||169||

**madhu-sneha-lakṣaṇaṁ** yathā (UN 14.93-94)--

madīyatātiśaya-bhāk

priye sneho bhaven madhu |

svayaṁ prakaṭa-mādhuryo

nānā-rasa-samāhṛtiḥ ||170||

mattatoṣma-dharaḥ sneho

madhu-sāmyān madhūcyate ||171||

udāharaṇaṁ yathā (UN 14.95)--

rādhā snehamayena hanta racitā mādhurya-sāreṇa sā

saudhīva pratimā ghanāpy uru-guṇair bhāvoṣmaṇā vidrutā |

yan-nāmany api dhāmani śravaṇayor yāti prasaṅgena me

sāndrānandamayī bhavaty anupamā sadyo jagad-vismṛti ||172||

**māñjiṣṭha-rāga-lakṣaṇaṁ** yathā (UN 14.139)--

ahāryo ’nanya-sāpekṣo

yaḥ kāntyā varddhate sadā |

bhaven māñjiṣṭha-rāgo ’sau

rādhā-mādhavayor yathā ||173||

udāharaṇaṁ yathā (UN 14.141)--

dhatte drāg anupādhi janma vidhinā kenāpi nākampate

sūte ’ty āhita-sañcayair api rasaṁ te cen mitho vartmane |

ṛddhiṁ sañcinute camatkṛti-karoddāma-pramodottarāṁ

rādhā-mādhavayor ayaṁ nirupamaḥ premānubandhotsavaḥ ||174||

samarthā-rater lakṣaṇaṁ yathā (UN 14.52-53)--

kañcid viśeṣam āyāntyā sambhogecchā yayābhitaḥ |

ratyā tādātmyam āpannā sā samartheti bhaṇyate ||175||

sva-svarūpāt tadīyād vā jātā yat kiñcid anvayāt |

samarthā sarva-vismāri-gandhā sāndratamā matā ||176||

udāharaṇaṁ yathā (UN 14.54, 55, 57)--

prekṣyāśeṣe jagati madhurāṁ svāṁ vadhūṁ śaṅkayā te

tasyāḥ pārśve gurubhir abhitas tvat-prasaṅgo nyavāri |

śrutvā dūre tad api bhavataḥ sā tulā-koṭi-nādaṁ

hā kṛṣṇety aśruta-caram api vyāharanty unmadāsīt ||177||

sarvādbhuta-vilāsormi-camatkāra-kara-śriyaḥ |

sambhogecchā-viśeṣo ’syā rater jātu na bhidyate |

ity asyāṁ kṛṣṇa-saukhyārtham eva kevalam udyamaḥ ||178||

iyam eva ratiḥ prauḍhā mahābhāva-daśāṁ vrajet |

yā mṛgyā syād vimuktānāṁ bhaktānāṁ ca varīyasām ||179||

yathā śrī-daśame (10.47.58)--

etāḥ paraṁ tanu-bhṛto bhuvi gopa-vadhvo

govinda eva nikhilātmani rūḍha-bhāvāḥ |

vāñchanti yad bhava-bhiyo munayo vayaṁ ca

kiṁ brahma-janmabhir ananta-kathārasasya ||

śrī-rādhā-mantroddhāro yathā gaurī-tantre--

śrī-nāda-bindu-saṁyuktā tathāgnir mukha-vṛtta-yuk |

caturthī vahni-jāyāntā rādhikāṣṭākṣaro manuḥ ||181||

mantro yathā -śrīṁ rāṁ rādhikāyai svāhā |

gāyatrī yathā -śrī-rādhikāyai vidmahe, prema-rūpāyai dhīmahi, tan no rādhā pracodayāt |

asyā dhyānaṁ yathā tatraiva--

smerāṁ śrī-kuṅkumābhāṁ sphurad-aruṇa-paṭa-prānta-kḷptāvaguṇṭhāṁ

ramyāṁ veśena veṇī-kṛta-cikura-śikhālambi-padmāṁ kiśorīm |

tarjjany-aṅguṣṭha-yuktyā hari-mukha-kamale yuñjatīṁ nāgavallī-\*

parṇaṁ karṇāyatākṣīṁ tri-jagati madhurāṁ rādhikām arcayāmi ||182||

tapta-hema-prabhāṁ nīla-kuntala-baddha-mallikām |

śarac-candra-mukhīṁ nṛtya-cakorī-cañcalekṣaṇām ||183||

bimbādhara-smita-jyotsnāṁ jagaj-jīvana-dāyikām |

cāru-ratna-stanālambi-muktādāma-vibhūṣaṇām ||184||

nitamba-nīla-vasanāṁ kiṅkiṇī-jāla-maṇḍitām |

nānā-ratnādi-nirmāṇa-ratna-nūpura-dhāriṇīm ||185||

sarva-lāvaṇya-mugdhāṅgīṁ sarvāvayava-sundarīm |

kṛṣṇa-pārśva-sthitāṁ nityaṁ kṛṣṇa-premaika-vigrahām |

ānanda-rasa-sammagnāṁ kiśorīm āśraye vane ||186||

saurīṁ raktāmbarāṁ ramyāṁ sunetrāṁ susmitānanām |

śyāmāṁ śyāmākhilābhīṣṭāṁ rādhikām āśraye vane ||187||

vinā rādhā-prasādena kṛṣṇa-prāptir na jāyate |

tataḥ śrī-rādhikā-kṛṣṇau smaraṇīyau susaṁyutau ||188||

yathā bhaviṣyottare--

prema-bhaktau yadi śraddhā mat-prasādaṁ yadīcchasi |

tadā nārada bhāvena rādhāyārādhako bhava ||189||

tathā ca nāradīye--

satyaṁ satyaṁ punaḥ satyaṁ satyam eva punaḥ punaḥ |

vinā rādhā-prasādena mat-prasādo na vidyate ||190||

śrī-rādhikāyāḥ kāruṇyāt tat-sakhī-saṁgatim iyāt |

tat-sakhīnāṁ ca kṛpayā yoṣid-aṅgam avāpnuyāt ||191||

anaṅga-sukhadākhyo ’sti kuñjas tasyottare dale |

vijñeyo ’yaṁ taḍid-varṇo nānā-puṣpa-drumāvṛtaḥ ||192||

lalitānandado nityam uttare kuñja-rājakaḥ |

gorocanābhā lalitā tatra tiṣṭhati nityaśaḥ ||193||

mayūra-piñcha-sadṛśa-vasanā kṛṣṇa-vallabhā |

khaṇḍitā-bhāvam āpannā rati-yuktā harau sadā ||194||

candra-tāmbūla-sevāḍhyā divyābharaṇa-maṇḍitā |

sapta-viṁśaty-aho yuktāṣṭa-māsa-manu-hāyanā (14-8-27) ||195||

asyā vayaḥ-pramāṇaṁ yat pitā mātā viśokakaḥ |

śāradā ca patir yasyā bhairavākhyo mato budhaiḥ ||196||

svarūpa-dāmodaratāṁ prāptā gaura-rase tv iyam |

iyaṁ tu vāma-prakharā gṛham asyās tu yāvaṭe ||197||

**khaṇḍitā-lakṣaṇaṁ**, yathā (UN 5.85-86)--

ullaṅghya samayaṁ yasyāḥ preyān anyopabhogavān |

bhoga-lakṣmāṅkitaḥ prātar āgacchet sā hi khaṇḍitā |

eṣā tu roṣa-niḥśvāsa-tūṣṇīṁ-bhāvādi-bhāg bhavet ||198||

yāvair dhūmalitaṁ śiro bhuja-taṭīṁ tāṭaṅka-mudrāṅkitāṁ

saṁkrānta-stana-kuṅkumojjvala-muro mālāṁ parimlāpitām |

ghūrṇā-kuḍmalite dṛśau vraja-pater dṛṣṭvā prage śyāmalā

citte rudra-guṇaṁ mukhe tu sumukhī bheje munīnāṁ vratam ||199||

vāma-prakharā-lakṣaṇaṁ yathā (UN 6.2-5)--

saubhāgyāder ihādhikyād adhikā sāmyataḥ samā |

laghutvāl laghur ity uktās tridhā gokula-subhruvaḥ ||200||

pratyekaṁ prakharā madhyā mṛdvī ceti punas tridhā ||201||

pragalbha-vākyā prakharā khyātā durlaṅghya-bhāṣitā |

tad ūnatve bhaven mṛdvī madhyā tat-sāmyam āgatā ||202||

tatra laghu-prakharā (UN 8.31) --

sā laghu-prakharā dvedhā bhaved vāmātha dakṣiṇā ||203||

tatra vāmā (UN 8.32)--

māna-grahe sadodyuktā tac chaithilye ca kopanā |

abhedyā nāyake prāyaḥ krūrā vāmeti kīrtyate ||204||

(UN 8.37)--

yūthe ’tra vāma-prakharā lalitādyāḥ prakīrtitāḥ ||205||

vāma-prakharodāharaṇaṁ, yathā (UN 8.36)--

amūr vraja-mṛgekṣaṇāś catur-aśīti-lakṣādhikāḥ

pratisvam iti kīrtitaṁ savayasā tavaivāmunā |

ihāpi bhuvi viśrutā priya-sakhī mahārghyety asau

kathaṁ tad api sāhasī śaṭha! jighṛkṣur enām asi ||206||

asyā **yūtho**, yathā (śrī-kṛṣṇa-gaṇoddeśa-dīpikā 1.242)--

ratnarekhā (-prabhā) rati-kalā subhadrā candra (bhadra-) rekhikā |

sumukhī ca dhaniṣṭhā ca kalahaṁsī kalāpinī ||207||

asyā mantroddhāro, yathā sammohana-tantre--

lakṣmī līlā ca lalitā ṅe tato vahni-nāyikā |

eṣo ’ṣṭārṇo mahā-mantro lalitāyās tu rāga-daḥ ||208||

mantro yathā--śrīṁ lāṁ lalitāyai svāhā |

asyā dhyānaṁ, yathā tatraiva--

gorocanā-dyuti-viḍambi-tanūṁ suveśīṁ

mayūra-piñcha-vasanāṁ śubha-bhūṣaṇāḍhyām |

tāmbūla-sevana-ratāṁ vraja-rāja-sūnoḥ

śrī-rādhikā-priya-sakhīṁ lalitāṁ smarāmi ||209||

īśāna-dala ānanda-nāmakaṁ kuñjam asti hi |

megha-varṇaṁ śrī-viśākhā yatrāste kṛṣṇa-vallabhā ||210||

svādhīna-bhartṛkā-bhāvam āpannā hi harau sadā |

vastrālaṅkāra-sevāḍhyā gaurāṅgī tārakāmbarā ||211||

pakṣāhar-yug-yugma-māsa-saṁyukta-manu-hāyanā (14-2-15) |

asyā vayaḥ pitā mātā pāvano dakṣiṇā kramāt ||212||

patir yasyā bāhukākhyo ’py asau gaura-rase punaḥ |

rāya-rāmānandatayā vikhyātābhūt kalau yuge ||213||

iyaṁ tv adhika-madhyā hi gṛham asyās tu yāvaṭe ||214||

svādhīna-bhartṛkā-lakṣaṇam (UN 5.91)--

svāyattāsanna-dayitā bhavet svādhīna-bhartṛkā |

salilāraṇya-vikrīḍā-kusumāvacayādi-kṛt ||215||

udāharaṇaṁ yathā (UN 5.92)--

mudā kurvan patrāṅkuram anupamaṁ pīna-kucayoḥ

śruti-dvandve gandhāhṛta-madhupam indīvara-yugmam |

sakhelaṁ dhammillopari ca kamalaṁ komalam asau

nirāvādhāṁ rādhāṁ ramayati ciraṁ keśi-damanaḥ ||216||

 (UN 8.19)--

atra yūthe viśākhādyā bhavanty adhika-madhyamāḥ ||217||

adhika-madhyodāharaṇaṁ yathā (UN 8.17)--

dāmārpyatāṁ priya-sakhī-prahitāṁ tvayaiva

dāmodare kusumam atra mayāvaceyam |

nāhaṁ bhramāc caturike sakhi sūcanīyā

kṛṣṇaḥ kadarthayati mām adhikaṁ yad eṣaḥ ||218||

asyā yūtho yathā (kṛṣṇa-gaṇoddeśa-dīpikā 1.243)--

mālatī mādhavī candra-rekhā cāpi śubhānanā |

kuñjarī hariṇī caiva surabhiś capalāpi ca ||219||

asyā mantroddhāro, yathā bṛhad-gautamīye--

vāg-bhavaḥ sauṁ tato ṅe ’ntā viśākhā vahni-jāyikā |

aṣṭākṣaro viśākhāyā mantro ’yaṁ prema-vṛddhi-daḥ ||220||

mantro yathā -aiṁ sauṁ viśākhāyai svāhā |

asyā dhyānaṁ, yathā tatraiva--

sac-campakāvali-viḍambi-tanuṁ suśīlāṁ

tārāmbarāṁ vividha-bhūṣaṇa-śobhamānām |

śrī-nandanandana-puro vasanādi-bhūṣā-\*

dāne ratāṁ sukutukāṁ ca bhaje viśākhām ||221||

citraṁ pūrva-dale kuñjaṁ padma-kiñjalka-nāmakam |

śrī-citrā svāminī tatra vartate kṛṣṇa-vallabhā ||222||

abhisārikātvam āpannā harau rati-samanvitā |

lavaṅga-mālā-sevāḍhyā kāśmīra-varṇa-saṁyutā ||223||

kāca-tulyāmbarā cāsau sadā citra-guṇānvitā |

asyāś caiva vayomānaṁ manu-saṁkhyā-dinānvitam ||224||

ṛṣi-māsādhikaṁ śakra-hāyanaṁ ceti viśrutam (14-7-14) ||225||

caturo ’syāḥ pitā prokto janany asyāś ca carccikā |

patiḥ pīṭharakaś cāsyā asau gaura-rase punaḥ ||226||

govindānandatāṁ prāptā caturtha-yuga-madhyake |

iyaṁ tv adhika-mṛdvī ca gṛham asyās tu yāvaṭe ||227||

**abhisārikā-lakṣaṇaṁ** yathā (UN 5.71-72)--

yābhisārayate kāntaṁ svayaṁ vābhisaraty api |

sā jyotsnī tāmasī yāna-yogya-veṣābhisārikā ||228||

lajjayā svāṅga-līneva niḥśabdākhila-maṇḍanā |

kṛtāvaguṣṭhā snigdhaika-sakhī-yuktā priyaṁ vrajet ||229||

udāharaṇaṁ yathā tatra (1) jyotsny-abhisārikāyāḥ (UN 5.74)--

indus tundila-maṇḍalaṁ praṇayate vṛndāvane candrikāṁ

sāndrāṁ sundari nandano vraja-pates tvad vīthim udvīkṣate |

tvaṁ candrāñcita-candanena khacitā kṣaumeṇa cālaṅkṛtā

kiṁ vartmany aravinda-cāru-caraṇa-dvandvaṁ na sandhitsasi ||230||

(2) **tāmasy-abhisārikāyāḥ** (ViM 4.22, UN 5.75)--

timira-masibhiḥ saṁvītāṅgyaḥ kadamba-vanāntare

sakhi baka-ripuṁ puṇyātmānaḥ saranty abhisārikāḥ |

tava tu parito vidyud-varṇās tanu-dyuti-sūcayo

hari hari ghana-dhvāntānyetāḥ svavairiṇi bhindate ||231||

 (UN 8.21)--

adhikā mṛdavaś cātra citrā madhurikādayaḥ ||232||

adhika-mṛdvy-udāharaṇaṁ, yathā (UN 8.20)--

darāpi na dṛg-arpitā sakhi śikhaṇḍa-cūḍe mayā

prasīda bata mā kṛthā mayi vṛthā purobhāgitām |

naṭan-makara-kuṇḍalaṁ sapadi caṇḍi līlā-gatiṁ

tanoty ayam adūrataḥ kim iha saṁvidheyaṁ mayā ||233||

asyā yūtho yathā (śrī-kṛṣṇa-gaṇoddeśa-dīpikā 1.245)--

rasālikā tilakinī śaurasenī sugandhikā |

vāmanī vāmanayanā nāgarī nāgavallikā ||234||

asyā mantroddhāro, yathā skānde--

lakṣmīś citrā caturthyantā vahni-jāyā ṣaḍakṣaraḥ |

mantro ’yaṁ citrikā-nāmnyāḥ kṛṣṇa-sakhyā udīritaḥ ||235||

mantro yathā--śrīṁ citrāyai svāhā |

asyā dhyānaṁ, yathā tatraiva--

kāśmīra-varṇāṁ sahitāṁ vicitra-\*

guṇaiḥ smitā-śobhi-mukhīṁ ca citrām |

kācāmbarāṁ kṛṣṇa-puro lavaṅga\*-

mālā-pradāne nitarāṁ smarāmi ||236||

āgneya-patre pūrṇendu-kuñja-svarṇābha-varṇake |

śrī-indulekhā vasaty atra haritāla-samāṅgikā ||237||

dāḍimba-kusumodbhāsi-vasanā kṛṣṇa-vallabhā |

proṣita-bhartṛkā-bhāvam āpannā rati-yug-gharau ||238||

amṛtāśana-sevāḍhyā yāsau nandātmajasya vai |

vayomānaṁ bhavet tasyāḥ sarva-śāstreṣu sammatam ||239||

sārdha-dig-vāsarair yuktā dvi-māsa-manu-hāyanā (14-2-10 1/2) |

asau tu vāma-prakharā hareś cāmara-sevinī ||240||

gṛham asyās tu yāvaṭe pitā sāgara-saṁjñakaḥ ||241||

asyā mātā bhaved velā patir asyās tu durbalaḥ |

vasu-rāmānandatayā khyātā gaura-rase hy asau ||242||

proṣita-bhartṛkā-lakṣaṇaṁ yathā (UN 5.89)--

dūra-deśaṁ gate kānte bhavet proṣita-bhartṛkā |

priya-saṁkīrtanaṁ dainyam asyās tānava-jāgarau |

mālinyam anavasthānaṁ jāḍya-cintādayo matāḥ ||243||

udāharaṇaṁ yathā (UN 5.90)--

vilāsī svacchandaṁ vasati mathurāyāṁ madhu-ripu\*

rvasantaḥ santāpaṁ prathayati samantād anupadam |

durāśeyaṁ vairiṇy ahaha mad-abhīṣṭodyama-vidhau

vidhatte pratyūhaṁ kim iha bhavitā hanta śaraṇam ||244||

vāma-prakharā-lakṣaṇodāharaṇe tūkte; asyā yūtho yathā śrī-kṛṣṇa-gaṇoddeśa-dīpikāyām (1.247)--

tuṅgabhadrā citralekhā suraṅgī raṅgavāṭikā |

maṅgalā suvicitrāṅgī modinī madanāpi ca ||245||

asyā mantroddhāro yathā īśāna-saṁhitāyām--

vāg-bhavaś cendulekhā ca caturthī vahni-jāyikā |

mantraḥ syāc cendulekhāyā aṣṭārṇaḥ samudīritaḥ ||246||

mantro yathā--aim indulekhāyai svāhā |

asyā dhyānaṁ yathā tatraiva--

haritāla-samāna-deha-kāntiṁ

vikasad-dārima-puṣpa-śobhi-vastrām |

amṛtaṁ dadatīṁ mukunda-vaktre

bhaja ālīm aham indulekhikākhyām ||247||

dakṣiṇe ’smin dale kāma-latā-nāmāsti kuñjakam |

atyanta-sukhadaṁ tapta-jāmbūnada-sama-prabham ||248||

śrī-campakalatā tiṣṭha-tyamuṣmin kṛṣṇa-vallabhā |

asau vāsaka-sajjātvam āpannā rati-yug-gharau ||249||

vāma-madhyā campakābhā cātakābha-śubhāmbarā |

tat-sevā ratna-mālāyā dānaṁ cāmara-cālanam ||250||

sārdha-trayodaśa-dina-māsa-dvaya-samanvitāḥ |

manu-saṁkhyā-hāyanāś ca vayomānaṁ bhavet punaḥ (14-2-13 1/2) ||251||

mātāsyā vāṭikā khyātā pitā cārāma-saṁjñakaḥ |

asyāś ca bhartā caṇḍākhyas tathā gaura-rase hy asau |

śivānandatayā khyātim āgatā hi kalau yuge ||252||

**vāsaka-sajjā-lakṣaṇaṁ** yathā (UN 5.76-77)--

svavāsaka-vaśāt kānte sameṣyati nijaṁ vapuḥ |

sajjī-karoti gehaṁ ca yā sā vāsaka-sajjikā ||253||

ceṣṭāsyāḥ smara-saṁkrīḍā-saṅkalpa-vartma-vīkṣaṇam |

sakhī-vinoda-vārttā ca muhur dūti-kṣaṇādayaḥ ||254||

udāharaṇaṁ yathā (UN 5.78)--

rati-krīḍā-kuñjaṁ kusuma-śayanīyojjvala-ruciṁ

vapuḥ sālaṅkāraṁ nijam api vilokya smita-mukhī |

muhur dhyāyaṁ dhyāyaṁ kim api hariṇā saṅgama-vidhiṁ

samṛddhyanti rādhā madana-mada-mādyan matir abhūt ||255||

vāma-prakharā-lakṣaṇodāharaṇe tūkte; asyā yūtho yathā (kṛṣṇa-gaṇoddeśe 1.244)--

kuraṅgākṣī suracitā maṇḍalī maṇimaṇḍanā |

caṇḍikā candralatikā kandukākṣī sumandirā ||256||

asyā mantroddhāro yathā gāruḍe--

ādau ca campakalatā ṅe ’ntā vaiśvānara-priyā |

mantro ’yaṁ campakalatā-premado vasu-varṇakaḥ ||257||

mantro yathā--campakalatāyai svāhā |

asyā dhyānaṁ yathā tatraiva--

campakāvali-samāna-kāntikāṁ

cātakābha-vasanāṁ subhūṣaṇām |

ratna-mālya-yuta-cāmarodyatāṁ

cāru-campakalatāṁ sadā bhaje ||258||

rakṣodale śyāma-varṇe kuñje śrī-raṅgadevikā |

sukhadākhye nivasati nityaṁ śrī-hari-vallabhā ||259||

padma-kiñjalka-varṇābhā jabā-puṣpa-nibhāmbarā |

utkaṇṭhitā-bhāva-yuktā śrī-kṛṣṇe rati-bhāk sadā ||260||

asau candana-sevāḍhyā vāma-madhyā bhavet punaḥ |

gṛham asyā yāvaṭe tu vayomānaṁ bhavet punaḥ ||261||

sārdha-veda-dinair yuktaṁ dvi-māsaṁ manu-hāyanam (14-2-4 1/2) |

mātā śrī-karuṇā proktā pitā śrī-raṅgasāgaraḥ ||262||

patir vakrekṣaṇaḥ prokto hy asau gaura-rase punaḥ |

govindānanda-ghoṣākhyām āpannā hi kalau yuge ||263||

utkaṇṭhitā-lakṣaṇaṁ yathā (UN 5.79-80)--

anāgasi priyatame cirayaty utsukā tu yā |

virahotkaṇṭhitā bhāva-vedibhiḥ sā samīritā ||264||

asyās tu ceṣṭā hṛt-tāpo vepathur hetu-tarkaṇam |

aratir vāṣpa-mokṣaṇ ca svāvasthā-kathanādayaḥ ||265||

udāharaṇaṁ yathā (UN 5.81)--

sakhi kim abhavad baddho rādhā-kaṭākṣa-guṇair ayaṁ

samaram athavā kiṁ prārabdhaṁ surāribhir uddhuraiḥ |

ahaha bahulāṣṭamyāṁ prācī-mukhe ’py udite vidhau

vidhu-mukhi! na yan māṁ sasmāra vrajeśvara-nandanaḥ ||266||

vāma-madhyā-lakṣaṇodāharaṇe tūkte; asyā yūtho yathā (śrī-kṛṣṇa-gaṇoddeśe 1.248)

kalakaṇṭhī śaśikalā kamalā prema-mañjarī |

mādhavī madhurā kāma-latā kandarpa-sundarī ||267||

asyā mantroddhāro yathā kiśorī-tantre--

lakṣmīr agni-raṅgadevī ṅe ’ntā vahni-priyā tataḥ |

raṅgadevyās tu mantro ’yam aṣṭārṇo rāga-bhakti-daḥ ||268||

mantro yathā--śrīṁ rāṁ raṅgadevyai svāhā |

asyā dhyānaṁ ca tatraiva--

rājīva-kiñjalka-samāna-varṇāṁ

jabā-prasūnopama-vāsas-āḍhyām |

śrīkhaṇḍa-sevā-sahitāṁ vrajendra-

sūnor bhaje rāsa-ga-raṅgadevīm ||269||

kuñjo ’sti paścime dale ’ruṇa-varṇaḥ suśobhanaḥ |

tuṅgavidyānandado nāmneti vikhyātim āgataḥ ||270||

nityaṁ tiṣṭhati tatraiva tuṅgavidyā samutsukā |

vipralabdhātvam āpannā śrī-kṛṣṇe rati-yuk sadā ||271||

candra-candana-bhūyiṣṭha-kuṅkuma-dyuti-śālinī |

pāṇḍu-maṇḍana-vastreyaṁ dakṣiṇa-prakharoditā ||272||

medhāyāṁ pauṣkarājātā patir asyās tu bāliśaḥ |

nṛtya-gītādi-sevāḍhyā gṛham asyās tu yāvaṭe ||273||

dvāviṁśati-dinair yuktā dvi-māsa-manu-hāyanāḥ (14-2-22) ||274||

asyā vayaḥ-pramāṇaṁ syād asau gaura-rase punaḥ |

vakreśvara iti khyātim āpannā hi kalau yuge ||275||

**vipralabdhā-lakṣaṇaṁ** yathā (UN 5.83-84)--

kṛtvā saṅketam aprāpte daivāj jīvita-vallabhe |

vyathamānāntarā proktā vipralabdhā manīṣibhiḥ |

nirveda-cintā-khedāśru-mūrchā-niḥśvasitādi-bhāk ||276||

udāharaṇaṁ yathā--

vindati sma divam indur indirā-\*

nāyakena sakhi vañchitā vayam |

kurmahe kim iha śādhi sādaraṁ

drāg iti klamamagān mṛgekṣaṇā ||277||

**dakṣiṇā-lakṣaṇaṁ** yathā (UN 8.38, 42)--

asahā māna-nirbandhe nāyake yukta-vādinī |

sāmabhis tena bhedyā ca dakṣiṇā parikīrtitā ||278||

tuṅgavidyādikā cātra dakṣiṇa-prakharā bhavet ||279||

udāharaṇaṁ yathā (śrī-gīta-govinde 9.10)--

snigdhe yat paruṣāsi yat praṇamati stabdhāsi yad rāgiṇi

dveṣaṁ yāsi yad unmukhe vimukhatāṁ yātāsi tasmin priye |

tad yuktaṁ viparīta-kāriṇi! tava śrīkhaṇḍa-carcā viṣaṁ

śītāṁśus tapano himaṁ hutavahaḥ krīḍā-mudo yātanāḥ ||280||

asyā yūtho yathā (śrī-kṛṣṇa-gaṇoddeśe 1.246)--

mañjumedhā sumadhurā sumadhyā madhurekṣaṇā |

tanūmadhyā madhusyandā guṇacūḍā varāṅgadā ||281||

asyā mantroddhāro yathā kiśorī-tantre--

lakṣmī-pūrvā tuṅgavidyā caturthī huta-bhuk-priyā |

mantro ’yaṁ tuṅgavidyāyā vasu-varṇaḥ samīritaḥ ||282||

mantro yathā--śrīṁ tuṅgavidyāyai svāhā |

asyā dhyānaṁ, yathā tatraiva--

candrāḍhyair api candanaiḥ sulalitāṁ śrī-kuṅkumābha-dyutiṁ

sad-ratnānvita-bhūṣaṇāñcita-tanuṁ śoṇāmbarollāsitām |

sad-gītāvali-saṁyutāṁ bahu-guṇāṁ ḍamphasya śabdena vai

nṛtyantīṁ purato hare rasavatīṁ śrī-tuṅgavidyāṁ bhaje ||283||

vāyavya-dalake kuñjam āste harita-varṇakam |

vasanta-sukhadam atra sudevī vartate sadā ||284||

kalahāntaritā-bhāvam āpannā rati-yug-gharau |

padma-kiñjalka-rucirā jabā-puṣpa-nibhāmbarā ||285||

asau ca jala-sevāḍhyā vāmā prakharikā matā |

veda-vāsara-saṁyukta-dvi-māsa-manu-hāyanā (14-2-4) ||286||

asyā vayaḥ-parimāṇaṁ yāvaṭe tu niketanam |

mātāsyāḥ karuṇā proktā janako raṅgasāgaraḥ ||287||

bhrātrā vakrekṣaṇasyeyam pariṇītā kanīyasā |

śrī-vāsudeva-ghoṣākhyām āptā gaura-rase tv asau ||288||

kalahāntaritā-lakṣaṇaṁ yathā (UN 5.87)--

yā sakhīnāṁ puraḥ pāda-patitaṁ vallabhaṁ ruṣā |

nirasya paścāt tapati kalahāntaritā hi sā |

asyāḥ pralāpa-santāpa-glāni-niḥśvasitādayaḥ ||289||

udāharaṇaṁ yathā (UN 5.88)--

srajaḥ kṣiptā dūre svayam upahṛtāḥ keśi-ripuṇā

priya-vācas tasya śruti-parisarānte ’pi na kṛtāḥ |

namann eṣa kṣaunī-viluṭhita-śikhaṁ praikṣi na mayā

manas tenedaṁ me sphuṭati puṭapākārpitam iva ||290||

vāma-prakharā-lakṣaṇodāharaṇe tūkte; asyā yūtho yathā (śrī-kṛṣṇa-gaṇoddeśe 1.249)-

kāverī cārukavarī sukeśī mañjukeśikā |

hārahirā hārakaṇṭhī hāravallī manoharā ||291||

asyā mantroddhāro yathā rudra-yāmale--

dve vāg-bhave ramā ṅe ’ntā sudevī dahana-priyā |

uktaḥ sudevyā mantro ’yam aṣṭārṇaḥ prema-bhakti-daḥ ||292||

mantro yathā--aiṁ sauṁ śrīṁ sudevyai svāhā |

asyā dhyānaṁ yathā tatraiva--

ambhoja-keśara-samāna-ruciṁ suśīlāṁ

raktāmbarāṁ rucira-hāsa-virāji-vaktrām |

śrī-nandanandana-puro jala-sevanāḍhyāṁ

sad-bhūṣaṇāvali-yutāṁ ca bhaje sudevīm ||293||

kuñjo ’sti rūpollāsākhyo lalitā-kuñjakottare |

sadā tiṣṭhati tatraiva suśobhā rūpa-mañjarī ||294||

priya-narma-sakhī-mukhyā sundarī rūpa-mañjarī |

gorocanā-samāṅga-śrīḥ keki-patrāṁśuka-priyā ||295||

sārdha-tridaśa-varṣāsau (13-6) vāma-madhyātvam āśritā |

raṅgaṇa-mālikā ceti pravadanti manīṣiṇaḥ ||296||

iyaṁ lavaṅga-mañjaryā ekenāhnā kanīyasī |

kalau gaura-rase rūpa-gosvāmitvaṁ samāgatā ||297||

asyā mantroddhāro yathā kiśorī-tantre--

śrī-bījena samāyuktā ṅe ’ntā vai rūpa-mañjarī |

ayam aṣṭākṣaro rūpa-mañjaryā mantra īritaḥ ||298||

mantro yathā--śrīṁ rūpa-mañjaryai svāhā |

asyā dhyānaṁ yathā tatraiva--

gorocanā-nindi-nijāṅga-kāntiṁ

māyūra-piñchābha-sucīna-vastrām |

śrī-rādhikā-pāda-saroja-dāsīṁ

rūpākhyakāṁ mañjarikāṁ bhaje ’ham ||299||

ratyambujākhyaḥ kuñjo ’sti indulekhā-kuñja-dakṣiṇe |

tatraiva tiṣṭhati sadā surūpā rati-mañjarī ||300||

tārāvalī-dukūleyaṁ taḍit-tulya-tanu-cchaviḥ |

dakṣiṇā mṛdvīkā khyātā tulasīti vadanti yām ||301||

asyā vayo dvi-māsāḍhya-hāyanās tu trayodaśa (13-2) |

iyaṁ śrī-raghunāthākhyāṁ prāptā gaura-rase kalau ||302||

asyā mantroddhāro yathā kiśorī-tantre--

nāda-bindu-yuto vahnir mukha-vṛtta-samanvitaḥ |

svāhāntā mañjarī ṅe ’ntā rati-mañjarikā-manuḥ ||303||

mantro yathā--rāṁ rati-mañjaryai svāhā

asyā dhyānaṁ yathā tatraiva--

tārālivāso-yugalaṁ vasānāṁ

taḍit-samāna-svatanu-cchaviṁ ca |

śrī-rādhikāyā nikaṭe vasantīṁ

bhaje surūpāṁ rati-mañjarīṁ tām ||304||

kuñjasya tuṅgavidyāyāḥ kuñjaḥ pūrvatra vartate |

lavaṅga-sukhado nāmnā sudṛśāṁ sumanoharaḥ ||305||

lavaṅga-mañjarī tatra mudā tiṣṭhati sarvadā |

sā tu rūpākhya-mañjaryā ekenāhnā varīyasī ||306||

udyad-vidyut-samāna-śrīs tārāvalī-paṭāvṛtā |

śrī-kṛṣṇānandadā nityaṁ dakṣiṇā mṛdvikā matā ||307||

vaya eka-dinaṁ sārdha-hāyanās tu trayodaśa (13-6-1) |

śrī-sanātana-nāmāsau khyātā gaura-rase kalau ||308||

asyā mantroddhāro yathā kiśorī-tantre--

śrī-līlābhyāṁ samāyuktā

ṅe ’ntā lavaṅga-mañjarī |

svāhā lavaṅga-mañjaryā

mantro ’yaṁ daśa-varṇakaḥ ||309||

mantro yathā--śrīṁ lāṁ lavaṅga-mañjaryai svāhā

asyā dhyānaṁ yathā tatraiva--

capalā-dyuti-nindi-kāntikāṁ

śubha-tārāvali-śobhitāmbarām |

vraja-rāja-suta-pramodinīṁ

prabhaje tāṁ ca lavaṅga-mañjarīm ||310||

rasānanda-prado nāmnā citrā-kuñjasya paścime |

kuñjo ’sti tatra vasati sarvadā rasa-mañjarī ||311||

śrī-rūpa-mañjarī-samyag-jivātu sā prakīrtitā |

haṁsa-pakṣa-dukūleyaṁ phulla-campaka-kānti-bhāk ||312||

lavaṅga-mañjarī-tulyā prāyeṇa guṇa-sampadā |

atīva priyatāṁ prāptā śrī-rūpa-mañjarī-śritā ||313||

sandhāna-caturā seyaṁ dautye kauśalam āgatā |

trayodaśa-śarad-yuktā (13) dakṣiṇā mṛdvikā matā ||314||

sā kalau raghunāthākhyā-yukta-bhaṭṭatvam āgatā ||315||

asyā mantroddhāro yathā kiśorī-tantre--

mukha-vṛtta-yuto vahni-nāda-bindu-samanvitaḥ |

svāhānta-sampradānānto mantro vai rasa-mañjarī ||316||

mantro yathā--rāṁ rasa-mañjaryai svāhā |

asyā dhyānaṁ yathā tatraiva--

haṁsa-pakṣa-rucireṇa vāsasā

saṁyutāṁ vikaca-campaka-dyutim |

cāru-rūpa-guṇa-sampadānvitāṁ

sarvadāpi rasa-mañjarīṁ bhaje ||317||

aiśānye campakalatā-kuñjāt kuñjo ’sti śobhanaḥ |

guṇānanda-prado nāmnā tatrāste guṇa-mañjarī ||318||

rūpa-mañjarikā-saukhyābhilāṣā sā prakīrtitā |

jabā-rāji-dukūleyaṁ taḍit-prakara-kānti-bhāk ||319||

kaniṣṭheyaṁ bhavet tasyās tulasyās tu tribhir dinaiḥ |

śrī-kṛṣṇāmoda-dākṣiṇyam āśritā prakharoditā ||320||

vayo ’syā eka-māsāḍhyā hāyanās tu trayodaśa |

sapta-viṁśatibhir yuktaṁ dinaiś ca samudīritam (13-1-27) ||321||

gopāla-bhaṭṭa-nāmāsau khyātā gaura-rase kalau ||322||

asyā mantroddhāro yathā kiśorī-tantre--

gaṇeśo mukha-vṛttāḍhyo nāda-bindu-samanvitaḥ |

ṅe ’ntā vahni-priyāntā ca mantro vai guṇa-mañjarī ||323||

mantro yathā--gāṁ guṇa-mañjaryai svāhā

asyā dhyānaṁ yathā tatraiva--

jabā-nibha-dukūlāḍhyāṁ taḍid-āli-tanu-cchavim |

kṛṣṇāmoda-kṛtāpekṣāṁ bhaje ’haṁ guṇa-mañjarīm ||324||

līlānanda-prado nāmnā sudevyāḥ kuñjakottare |

tatraiva tiṣṭhati sadā mañjulālī sumañjarī ||325||

rūpa-mañjarikā-sakhya-prāyā sā guṇa-sampadā |

jabā-rāji-dukūleyaṁ tapta-hema-tanu-cchaviḥ ||326||

līlā-mañjarī nāmāsyā vāma-madhyātvam āśritā |

vayaḥ-saptāha-yuktāsau sārdha-tridaśa-hāyanā (13-6-7) ||327||

kalau gaura-rase loka-nātha-gosvāmitāṁ gatā ||328||

asyā mantroddhāro yathā kiśorī-tantre--

lakṣmī-yuktā mañjulālī mañjarī vahni-jāyikā |

caturthyantā bhaven mantro daśārṇaḥ khalu kathyate ||329||

mantro yathā--śrīṁ mañjulālī-mañjaryai svāhā

asyā dhyānaṁ yathā tatraiva--

pratapta-hemāṅga-ruciṁ manojñāṁ

śoṇāmbarāṁ cāru-subhūṣaṇāḍhyām |

śrī-rādhikā-pāda-saroja-dāsīṁ

tāṁ mañjulālīṁ niyataṁ bhajāmi ||330||

vaiśākha-kuñjād āgneye kuñjo ’sti sumanoharaḥ

vilāsānandado nāmnā-trāste vilāsa-mañjarī ||331||

vilāsa-mañjarī rūpa-mañjarī-sakhyam āśritā |

svakāntyā sadṛśīṁ cakre yā divyāṁ svarṇa-ketakīm ||332||

cañcarīka-dukūleyaṁ vāmā mṛdvītvam āśritā

kaniṣṭhā rasa-mañjaryāś caturbhir divasair iyam (12-11-26) ||333||

jīva-gosvāmitāṁ prāptā kalau gaura-rase tv asau ||334||

asyā mantroddhāro yathā kiśorī-tantre--

śriyā pracetasā caiva nāda-bindv āsya-vṛtta-gā |

vilāsa-mañjarī ṅe ’ntā svāhānto manur īritaḥ ||335||

mantro yathā--śrīṁ vāṁ vilāsa-mañjaryai svāhā

asyā dhyānaṁ yathā tatraiva--

svarṇa-ketaka-vinindi-kāyakāṁ

nindita-bhramara-kāntikāmbarām |

kṛṣṇa-pāda-kamalopasevanīm

arcayāmi suvilāsa-mañjarīm ||336||

nairṛte śrī-raṅgadevī-kuñjāt kuñjo ’sti paścimaḥ |

kaustūryānandado nāmnā tatrāste kaustūrī-mañjarī ||337||

kāca-tulyāmbarā cāsau śuddha-hemāṅga-kānti-bhāk |

vayas tridaśa-varṣāsau vāmā mṛdvītvam āśritā ||338||

śrī-kṛṣṇa-kavirājākhyāṁ prāptā gaura-rase kalau ||339||

asyā mantroddhāro yathā kiśorī-tantre--

śrī-bījena samāyuktā ṅe ’ntā kaustūrī-mañjarī |

svāhānta iti vai prokto navārṇa-mantra ucyate ||340||

mantro yathā --śrīṁ kastūrī-mañjaryai svāhā |

asyā dhyānaṁ yathā tatraiva--

viśuddha-hemābja-kalevarābhāṁ

kāca-dyuti-cāru-manojña-celām |

śrī-rādhikāyā nikaṭe vasantīṁ

bhajāmy ahaṁ kaustūrī-mañjarikām ||341||

atha vṛndāvanādhīśau padma-keśara-madhya-gau |

koṭi-kandarpa-lāvaṇyau dhyāyet priya-sakhī-vṛtau ||342||

ukta-veśa-vayo-rūpa-saṁyutau sumanoharau |

saṁsmaret siddha-dehena sādhakaḥ sādhanair yutaḥ ||343||

tatrādau mañjarī-rūpān gurvādīn tu svīyān svīyān praṇāly-anusāreṇa saṁsmaret śrī-guru-parama-guru-krameṇeti tataḥ śrī-rādhikāṁ dhyāyet | tataḥ śrī-nandanandanam |

atha yugala-mantroddhāro yathā sanat-kumāra-saṁhitāyām--

gopījana-vallabheti caraṇān iti ca kramāt |

śaraṇaṁ ca prapadye ca tata etat pada-dvayam ||344||

pada-trayātmako mantraḥ ṣoḍaśārṇa udāhṛtaḥ |

namo gopījanety uktvā vallabhābhyāṁ vadet tataḥ |

pada-dvayātmako mantro daśārṇaḥ khalu kathyate ||345||

mantro yathā--gāṁ gopījana-vallabha-caraṇān śaraṇaṁ prapadye,

namo gopījana-vallabhābhyām |

asya dhyānaṁ yathā tatraiva--

atha dhyānaṁ pravakṣyāmi mantrasyāsya dvijottama |

pītāmbaraṁ ghana-śyāmaṁ dvi-bhujaṁ vana-mālinam ||346||

barhi-barha-kṛtāpīśaṁ śaśi-koṭi-nibhānanam |

ghūrṇāyamāna-nayanaṁ karṇikārāvataṁsinam ||347||

abhitaś candanenātha madhye kuṅkuma-bindunā |

vicitra-tilakaṁ bhāle vibhṛtaṁ maṇḍalākṛtim ||348||

taruṇāditya-saṅkāśa-kuṇḍalābhyāṁ virājitam |

gharmāmbu-kaṇikā-rājad-darpaṇābha-kapolakam ||349||

priyā-mukhe kṛtāpāṅga-līlayā connata-bhruvam |

agra-bhāga-lasan-muktā-sphurad-ucca-sunāsikam ||350||

daśana-jyotsnayā rājat-pakva-bimba-phalādharam |

keyūrāṅgada-sad-ratna-mudrikādi-lasat-karam ||351||

vibhṛtaṁ muralīṁ vāme pāṇau padmaṁ tathottare |

kāñcī-dāma-sphuran-madhyaṁ nūpurābhyāṁ lasat-padam ||352||

rati-keli-rasāveśa-capalaṁ capalekṣaṇam |

hasantaṁ priyayā sārdhaṁ hāsayantaṁ ca tāṁ muhuḥ ||353||

itthaṁ kalpa-taror-mūle ratna-siṁhāsanopari |

vṛndāraṇye smaret kṛṣṇaṁ saṁsthitaṁ priyayā saha ||354||

vāma-pārśve sthitāṁ tasya rādhikāṁ ca smaret tataḥ |

sucīna-nīla-vasanāṁ druta-hema-sama-prabhām ||355||

paṭāñcalenāvṛtāṅgāṁ sa-smitānana-paṅkajām |

kānta-vaktre nyasta-nṛtyac-cakorīṁ cañcalekṣaṇām ||356||

aṅguṣṭha-tarjjanībhyāṁ ca nija-priya-mukhāmbuje |

arpayantīṁ nāga-vallīṁ pūga-cūrṇa-samanvitām ||357||

muktāhāra-sphurac-cāru-pīnonnata-payodharām |

kṣīṇa-madhyāṁ pṛthu-śroṇiṁ kiṅkiṇī-jāla-maṇḍitām ||358||

ratna-tāḍaṅka-mañjīra-ratna-pādāṅgulīyakām |

lāvaṇya-sāra-mugdhāṅgīṁ sarvāvayava-sundarīm ||359||

ānanda-rasa-sammagnāṁ prasannāṁ nava-yauvanam |

sakhyaś ca tasyā viprendra tat-samāna-vayo-guṇāḥ |

tat-sevana-parā bhāvyāś cāmara-vyajanādibhiḥ ||360||

atha ca--

dīvyad-vṛndāraṇya-kalpa-drumādhaḥ-

śrīmad-ratnāgāra-siṁhāsana-sthau |

śrīmad-rādhā-śrīla-govinda-devau

preṣṭhālībhiḥ sevyamānau smarāmi ||361||

smared evaṁ krameṇaiva siddha-dehena sādhakaḥ |

sa-sādhanena padmasya vrajeśau keśara-sthitau ||362||

II.

śrī śrī rādhā-kṛṣṇāṣṭa-kālīya-līlā-smaraṇa-krama-paddhatiḥ

evaṁ padmopari dhyātvā rādhā-kṛṣṇau tatas tayoḥ |

aṣṭa-kālocitāṁ sevāṁ vidadhyāt siddha-dehataḥ |

guru-vargājñayā tatra pūjayed rādhikā-harī ||1||

bāhya-pūjāṁ tataḥ kṛtvā pādyam arghyaṁ krameṇa ca |

vidhi-pūrvaka-śuśrūṣā-nantaraṁ sādhakaḥ kramāt |

dvātriṁśad-akṣara-mukhānj apen mantrān atandritaḥ ||2||

mahā-mantraṁ japed ādau daśārṇaṁ tad-antaram |

tataḥ śrī-rādhikā-mantraṁ gāyatrīṁ kāmikīṁ tataḥ ||3||

tato yugala-mantraṁ ca japed rāsa-sthalī-pradam |

tato ’ṣṭānāṁ sakhīnāṁ ca japen mantrān yathā-kramam |

tato ’ṣṭa-mañjarīṇāṁ ca sva-sva-mantrān kramāj japet ||4||

aṣṭa-kālīya-sūtram āha, yathā--

niśāntaḥ prātaḥ pūrvāhno madhyāhnaś cāparāhnakaḥ |

sāyaṁ pradoṣo rātriś ca kālā aṣṭau yathā-kramam ||5||

madhyāhno yāminī cobhau ṣaṇ-muhūrta-mitau smṛtau |

tri-muhūrta-mitā jñeyā niśānta-pramukhāḥ pare ||6||

teṣu siddha-dehena sevanaṁ yathā sanat-kumāra-saṁhitāyām,

śrī-nārada uvāca—

bhagavan sarvam ākhyātaṁ yad yat pṛṣṭhaṁ tvayā guro |

adhunā śrotum icchāmi rāga-mārgam anuttamam ||7||

śrī-sadāśiva uvāca--

sādhu pṛṣṭhaṁ tvayā vipra sarva-loka-hitaiṣiṇā |

rahasyam api vakṣyāmi tan me nigaditaṁ śṛṇu ||8||

parakīyābhimāninyas tathāsya ca priyā janāḥ |

pracureṇaiva bhāvena ramayanti nija-priyam ||9||

ātmānaṁ cintayet tatra tāsāṁ madhye manoramām |

rūpa-yauvana-sampannāṁ kiśorīṁ pramadākṛtim ||10||

nānā-śilpa-kalābhijñāṁ kṛṣṇa-bhogānurūpiṇīm |

prārthitām api kṛṣṇena tato bhoga-parāṅ-mukhīm ||11||

rādhikānucarīṁ nityaṁ tat-sevana-parāyaṇām |

kṛṣṇād apy adhikaṁ prema rādhikāyāṁ prakurvatīm ||12||

prītyānudivasaṁ yatnāt tayoḥ saṅgama-kāriṇīm |

tat-sevana-sukhāsvāda-bhareṇātisunirvṛtām ||13||

ity ātmānaṁ vicintyaiva tatra sevāṁ samācaret |

brāhma-muhūrtam ārabhya yāvat sāntā mahā-niśā ||14||

śrī-nārada uvāca--

harer atra gatāṁ līlāṁ śrotum icchāmi tattvataḥ |

līlām ajānatāṁ sevyo manasā tu kathaṁ hariḥ ||15||

śrī-sadāśiva uvāca--

nāhaṁ jānāmi tāṁ līlāṁ harer nārada tattvataḥ |

vṛndā-devīṁ samāgaccha sā te līlāṁ pravakṣyati ||16||

avidūre itaḥ sthānāt keśī-tīrtha-samīpataḥ |

sakhībhiḥ saṁvṛtā sāste govinda-paricārikā ||17||

śrī-sanat-kumāra uvāca--

ity uktas taṁ parikramya guruṁ natvā punaḥ punaḥ |

vṛndā-sthānaṁ jagāmāsau nārado muni-sattamaḥ ||18||

vṛndāpi nāradaṁ dṛṣṭvā praṇamyāpi punaḥ punaḥ |

uvāca taṁ muni-śreṣṭhaṁ katham atrāgatis tava ||19||

śrī-nārada uvāca--

tvatto veditum icchāmi naityikaṁ caritaṁ hareḥ |

tad ādito mama bruhi yadi yogyo ’smi śobhane ||20||

śrī-vṛndā-devy uvāca--

rahasyaṁ tvāṁ pravakṣyāmi kṛṣṇa-bhakto ’si nārada |

na prakāśyaṁ tvayā hy etad guhyād guhyataraṁ mahat ||21||

atha niśānta-sevā--

madhye vṛndāvane ramye pañcāśat-kuñja-maṇḍite |

kalpa-vṛkṣa-nikuñje tu divya-ratna-maye gṛhe ||22||

nidritau tiṣṭhatas talpe niviḍāliṅgitau mithaḥ |

mad-ājñā-kāribhiḥ paścāt pakṣibhir bodhitāv api ||23||

gāḍhāliṅgana-nirbhedam āptau tad-bhaṅga-kātarau |

na manas kurutas talpāt samutthātuṁ manāg api ||24||

tataś ca śārikā-saṁghaiḥ śukādyair api tau muhuḥ |

bodhitau vividhaiḥ padyaiḥ sva-talpād udatiṣṭhatām ||25||

upaviṣṭau tato dṛṣṭvā sakhyas talpe mudānvitau |

praviśya cakrire sevāṁ tat-kālasyocitāṁ tayoḥ ||26||

punaś ca śārikā-vākyair utthāya tau sva-talpataḥ |

gacchataḥ sva-sva-bhavanaṁ bhīty-utkaṇṭhākulau mithaḥ ||27||

iti niśānta-sevā

atha prātaḥ-sevā--

prātaś ca bodhito mātrā talpād utthāya satvaram |

kṛtvā kṛṣṇo danta-kāṣṭhaṁ baladeva-samanvitaḥ ||28||

mātrānumodito yāti gośālāṁ dohanotsukaḥ |

rādhāpi bodhitā vṛddha-vayasyābhiḥ sva-talpataḥ ||29||

utthāya danta-kāṣṭhādi kṛtvābhyaṅga samācaret |

snāna-vedīṁ tato gatvā snāpitā lalitādibhiḥ ||30||

bhūṣā-gṛhaṁ vrajet tatra vayasyā bhūṣayanty api |

bhūṣaṇair vividhair divyair gandha-mālyānulepanaiḥ ||31||

tataś ca sva-janais tasyāḥ śvaśrūṁ samprārthya yatnataḥ |

paktum āhūyate tūrṇaṁ sa-sakhī sā yaśodayā ||32||

śrī-nārada uvāca--

katham āhūyate devi pākārthaṁ sā yaśodayā |

satīṣu pāka-kartrīṣu rohiṇī-pramukhāṣv api ||33||

śrī-vṛndovāca--

durvāsasā svayaṁ datto varas tasyai maharṣiṇā |

iti kātyāyanī-vaktrāc chrutam āsīn mayā purā ||34||

tvayā yat pacyate devi tad-annaṁ mad-anugrahāt |

miṣṭaṁ svādv-amṛta-sparddhi bhoktur āyuṣkaraṁ tathā ||35||

ity āhvayati tāṁ nityaṁ yaśodā putra-vatsalā |

āyuṣmān me bhavet putraḥ svādu-lobhāt tathā satī ||36||

śvaśrvānumoditā sāpi hṛṣṭā nandālayaṁ vrajet |

sa-sakhī-prakarā tatra gatvā pākaṁ karoti ca ||37||

kṛṣṇo ’pi dugdhvā gāḥ kāścid dohayitvā janaiḥ parāḥ |

āgacchati pitur vākyāt sva-gṛhaṁ sakhibhir vṛtaḥ ||38||

abhyaṅga-mardanaṁ kṛtvā dāsaiḥ saṁsnāpito mudā |

dhauta-vastra-dharaḥ sragvī candanākta-kalevaraḥ ||39||

dvi-phāla-baddha-keśaiś ca grīvā-bhālopari sphuran |

candrākāra-sphurad-bhāla-tilakālaka-rañjitaḥ ||40||

kaṅkaṇāṅgada-keyūra-ratna-mudrālasat-karaḥ |

muktāhāra-sphurad-vakṣā makarākṛti-kuṇḍalaḥ ||41||

muhur ākārito mātrā praviśed bhojanālaye |

avalambya karaṁ mātur baladevam anuvrataḥ ||42||

bhuktvā ca vividhānnāni mātrā ca sakhibhir vṛtaḥ |

hāsayan vividhair vākyaiḥ sakhīṁs tair hāsitaḥ svayam ||43||

itthaṁ bhuktvā tathācamya divya-khaṭṭopari kṣaṇāt |

viśramet sevakair dattaṁ tāmbūlaṁ vibhajann adan ||44||

rādhāpi bhojanānandaṁ dṛṣṭvā yaśodayāhūta |

lalitādi-sakhī-vṛtā bhuṅkte ’nnaṁ lajjayānvitā ||45||

iti prātaḥ-sevā

atha pūrvāhna-sevā--

gopa-veśa-dharaḥ kṛṣṇo dhenu-vṛnda-puraḥ-saraḥ |

vraja-vāsi-janaiḥ prītyā sarvair anugataḥ pathi ||46||

pitaraṁ mātaraṁ natvā netrāntena priyā-gaṇān |

yathāyogyaṁ tathā cānyān sannivartya vanaṁ vrajet ||47||

vanaṁ praviśya sakhibhiḥ krīḍitvā ca kṣaṇaṁ tataḥ |

vañcayitvā ca tān sarvān dvi-traiḥ priya-sakhair yutaḥ ||48||

saṅketakaṁ vrajed dharṣāt priyā-sandarśanotsukaḥ |

sāpi kṛṣṇe vanaṁ yāte dṛṣṭvā taṁ gṛham āgatā ||49||

sūryādi-pūjā-vyājena kusumādy-āhṛti-cchalāt |

vañcayitvā gurūn yāti priya-saṅgecchayā vanaṁ ||50||

iti pūrvāhna-sevā

atha madhyāhna-sevā--

itthaṁ tau bahu-yatnena militvā sva-gaṇair vṛtau |

vihārair vividhais tatra vane vikrīḍato mudā ||51||

syandolikā-samārūḍhau sakhībhir dolitau kvacit |

kvacid veṇuṁ kara-srastaṁ priyayā coritaṁ hariḥ ||52||

anveṣayann upālabdho vipralabdhaḥ priyā-gaṇaiḥ |

hāsito bahudhā tābhir hṛta-sva iva tiṣṭhati ||53||

vasanta-ṛtunā juṣṭaṁ vana-khaṇḍaṁ kvacin mudā |

praviśya candanāmbhobhiḥ kuṅkumādi-jalair api ||54||

viṣiñcato yantra-muktais tat-paṅkenāpi tau mithaḥ |

sakhyo ’py evaṁ viṣiñcanti tāś ca tau siñcataḥ punaḥ ||55||

tathānyartusu juṣṭāsu krīḍato vana-rājiṣu |

tat-tat-kālocitair nānā-vihāraiḥ sa-gaṇau dvija ||56||

śrāntau kvacid vṛkṣa-mūlam āsādya muni-sattama |

upaviśyāsane divye madhu-pānaṁ pracakratuḥ ||57||

tato madhu-madonmattau nidrayā mīlitekṣaṇau |

mithaḥ pāṇiṁ samālambya kāma-bāṇa-vaśaṅgatau ||58||

riraṁsu viśataḥ kuñjaṁ skhalat-pādābjakau pathi |

tato vikrīḍatas tatra kariṇī-yūthapau yathā ||59||

sakhyo ’pi madhubhir mattā nidrayā pihitekṣaṇāḥ |

abhitaḥ kuñja-puñjeṣu sārvā eva vililyire ||60||

pṛthag ekena vapuṣā kṛṣṇo ’pi yugapad vibhuḥ |

sarvāsāṁ sannidhiṁ gacchet priyāṇāṁ parito muhuḥ ||61||

ramayitvā ca tāḥ sarvāḥ kariṇī-gajarāḍ iva |

priyayā ca tathā tābhiḥ sarovaram athāvrajet ||62||

śrī-nārada uvāca--

vṛnde śrī-nanda-putrasya mādhurya-krīḍane katham |

aiśvaryasya prakāśo ’bhūd iti me chindhi saṁśayam ||63||

śrī-vṛndovāca--

mune mādhurya-mayy asti līlā-śaktir harer dṛśā |

tayā pṛthak-kṛtaḥ krīḍed gopikābhiḥ samaṁ hariḥ ||64||

rādhayā saha rūpeṇa nijena ramate svayam |

iti mādhurya-līlāyāḥ śaktir neśatāyā hareḥ ||65||

jala-sekair mithas tatra krīḍitvā sa-gaṇau tataḥ |

vāsaḥ-srak-candanair divya-bhūṣaṇair api bhūṣitau ||66||

tatraiva sarasas tīre divya-ratna-maye gṛhe |

aśnītaḥ phala-mūlāni kalpitāni mayaiva hi ||67||

haris tu prathamaṁ bhuktvā kāntayā pariveśitam |

dvi-trābhiḥ sevito gacchec chayyāṁ puṣpa-vinirmitām ||68||

tāmbūlair vyajanais tatra pāda-saṁvāhanādibhiḥ |

sevyamāno bhṛśantābhir moditaḥ preyasīṁ smaran ||69||

śrī-rādhāpi harau supte sa-gaṇā muditāntarā |

kānta-dattaṁ prīta-manā ucchiṣṭaṁ bubhuje tataḥ ||70||

kiñcid evo tato bhuktvā vrajec chayyā-niketanam |

draṣṭuṁ kānta-mukhāmbhojaṁ cakorīvan niśā-karam ||71||

tāmbūla-carvitaṁ tasya tatratyābhir niveditam |

tāmbūlāny api cāśnāti vibhajanti priyāliṣu ||72||

kṛṣṇo ’pi tāsāṁ śuśrūṣuḥ svacchandaṁ bhāṣitaṁ mithaḥ |

prāpta-nidra ivābhāti vinidro ’pi paṭāvṛtaḥ ||73||

tāś ca kṣvelīṁ kṣaṇaṁ kṛtvā mithaḥ kānta-kathāśrayāḥ |

vyāja-nidrāṁ harer jñātvā kutaścid anumānataḥ ||74||

vimṛśya vadanaṁ dṛgbhiḥ paśyantyo ’nyonya-mānanam |

līnā iva lajjayā syuḥ kṣaṇam ucur na kiñcanam ||75||

kṣaṇād eva tato vastraṁ dūrī-kṛtya tad aṅgataḥ |

sādhu nidrāṁ gato ’sīti hāsayantyo hasanti tam ||76||

evaṁ tau vividhair hāsai ramamāṇau gaṇaiḥ saha |

anubhūya kṣaṇaṁ nidrā-sukhaṁ ca muni-sattama ||77||

upaviśyāsane divye sa-gaṇau vistṛte mudā |

paṇī-kṛtya mitho hāra-cumbāśleṣa-paricchadān ||78||

akṣair vikrīḍitaḥ premṇā narmālāpa-puraḥsaram |

parājito ’pi priyayā jitam ity avadan mṛṣā ||79||

hārādi-grahaṇe tasyāḥ pravṛttas tāḍyate tayā |

tayaivaṁ tāḍitaḥ kṛṣṇaḥ karṇotpala-saroruhaiḥ ||80||

viṣaṇḍa-vadano bhūtvā gata-sva iva nārada |

jito ’smi ca tvayā devi gṛhyatāṁ yat paṇī-kṛtam ||81||

cumbanādi mayā dattam ity uktvā ca tathācarat |

kauṭilyaṁ tad-bhruvor draṣṭuṁ śrotuṁ tad-bhartsanaṁ vacaḥ ||82||

tataḥ śārī-śukānāṁ ca śrutvā vāgāhavaṁ mithaḥ |

nirgacchatas tataḥ sthānād gantukāmo gṛhaṁ prati ||83||

kṛṣṇaḥ kāntām anujñāpya gavām abhimukhaṁ vrajet |

sā tu sūrya-gṛhaṁ gacchet sakhī-maṇḍala-saṁyutā ||84||

kiyad-dūraṁ tato gatvā parāvṛtya hariḥ punaḥ |

vipra-veśaṁ samāsthāya yāti sūrya-gṛhaṁ prati ||85||

sūryaṁ ca pūjayet tatra prārthitas tat-sakhī-janaiḥ |

tad eva kalpitair vedaiḥ parihāsyāvagarbhitaiḥ ||86||

tatas tā api taṁ kāntaṁ parijñāya vicakṣaṇāḥ |

ānanda-sāgare līnā na viduḥ svaṁ na cāparam ||87||

vihārair vividhair evaṁ sārdha-yāma-dvayaṁ mune |

nītvā gṛhaṁ vajeṣus tāḥ sa ca kṛṣṇo gavāṁ vrajet ||88||

iti madhyāhna-sevā

athāparāhna-sevā--

saṅgamya tu sakhīn kṛṣṇo gṛhītvā gāḥ samantataḥ |

āgacchati vrajaṁ karṣann uttāna-muralī-ravaiḥ ||89||

tato nandādayaḥ sarve śrutvā veṇu-ravaṁ hareḥ |

go-dhūli-paṭalair vyāptaṁ dṛṣṭvā cāpi nabhaḥ-sthalam ||90||

visṛjya sarva-karmāṇi striyo bālādayo ’pi ca |

kṛṣṇasyābhimukhaṁ yānti tad-darśana-samutsukāḥ ||91||

rādhikāpi samāgatya gṛhaṁ snātvā vibhūṣitā |

sampācya kānta-bhogārthaṁ dravyāṇi vividhāni ca |

sakhī-saṁgha-yutā yānti kāntaṁ draṣṭuṁ samutsukāḥ ||92||

rāja-mārge vraja-dvāri yatra sarve vrajaukasaḥ |

kṛṣṇo ’py etān samāgamya yathāvad anupūrvaśaḥ ||93||

darśanaiḥ sparśanair vāpi smita-purvāvalokanaiḥ |

gopa-vṛddhān namaskāraiḥ kāyikair vācikair api ||94||

sāṣṭāṅga-pātaiḥ pitarau rohiṇīm api nārada |

netrānta-sūcitenaiva vinayena priyās tathā ||95||

evaṁ taiś ca yathā-yogyaṁ vrajaukobhiḥ prapūjitaḥ |

gavālayaṁ tathā gāś ca sampraveśya samantataḥ ||96||

pitṛbhyām arthito yāti bhrātrā saha nijālayam |

snātvā pitvā tathā kiñcid bhuktvā mātrānumoditaḥ |

gavālayaṁ punar yāti dogdhu-kāmo gavāṁ payaḥ ||97||

ity aparāhna-sevā

atha sāyaṁ-sevā--

tāś ca dugdhvā dohayitvā pāyayitvā ca kāścana |

pitrā sārdhaṁ gṛhaṁ yāti payo-bhāri-śatānugaḥ ||98||

tatrāpi mātṛ-vṛndaiś ca tat-putraiś ca balena ca |

saṁbhuṅkte vividhānnāni carvya-cūṣyādikāni ca ||99||

iti sāyaṁ-sevā

atha pradoṣa-sevā--

tan-mātuḥ prārthanāt pūrvaṁ rādhayāpi tadaiva hi |

prasthāpyante sakhī-dvārā pakvānnāni tad-ālayam ||100||

ślāghayaṁś ca haris tāni bhuktvā pitrādibhiḥ saha

sabhā-gṛhaṁ vrajet taiś ca juṣṭaṁ vandi-janādibhiḥ ||101||

pakvānnāni gṛhītvā yāḥ sakhyas tatra samāgatāḥ |

bahūni ca punas tāni pradattāni yaśodayā ||102||

sakhyā tatra tayā dattaṁ kṛṣṇocchiṣṭaṁ tathā rahaḥ

sarvaṁ tābhiḥ samānīya rādhikāyai nivedyate ||103||

sāpi bhuktvā sakhī-varga-yutā tad-anupūrvaśaḥ

sakhībhir maṇḍita tiṣṭhed abhisartuṁ mudānvitā ||104||

prasthāpyate ’nayā kācid ita eva tataḥ sakhī |

tayābhisāritā sā ’tha yamunāyāḥ samīpataḥ ||105||

kalpa-vṛksa-nikuñje ’smin divya-ratna-maye gṛhe |

sita-kṛṣṇa-niśāyogya-veśa yāti sakhī-yutā ||106||

kṛṣṇo ’pi vividhaṁ tatra dṛṣṭvā kautuhalaṁ tataḥ |

kavitvāni manojñāni śrutvā ca gītakāny api ||107||

dhana-dhānyādibhis tāṁś ca prīṇayitvā vidhānataḥ |

janair ākārito mātrā yāti śayyā-niketanam ||108||

mātari prasthitāyāntu bhojayitvā tato gṛhāt |

saṅketakaṁ kāntayātra samāgacched alakṣitaḥ ||109||

iti pradoṣa-sevā

atha rātri-sevā—

militvā tāv ubhāv atra krīḍato vana-rājiṣu |

vihārair vividhair hāsya-lāsya-gīta-puraḥsaraiḥ ||110||

sārdha-yāma-dvayaṁ nītvā rātrer evaṁ vihārataḥ |

suṣupsū viśataḥ kuñjaṁ pañca-ṣābhir alakṣitau ||111||

nirvṛnta-kusumaiḥ kḷpte keli-talpe manorame |

suptāvatiṣṭhatāṁ tatra sevyamānau priyālibhiḥ ||112||

iti rātri-sevā

śrī-nārada uvāca--

śrotum icchāmi bho deva vraja-rāja-sutasya ca |

vṛndāvane rasaṁ divyaṁ rādhayaikāntikaṁ saha ||113||

śrī-sadāśiva uvāca--

śṛṇu nārada vakṣyāmi rādhā-kṛṣṇa-rasaṁ śuciṁ |

su-gopyaṁ paramodāraṁ na vaktavyaṁ hi kasyacit ||114||

aikāntika-rasāsvādaṁ kartuṁ vṛndāvane mune |

vraja-rāja-kumāraṁ ca bahu-kālam abhāvayam ||115||

mayi prasannaḥ śrī-kṛṣṇo mantra-yugmam anuttamam |

yugalākhyaṁ dadau mahyaṁ svīyojjvala-rasāplutam ||116||

samabravīt tadā kṛṣṇaḥ sva-śiṣyaṁ māṁ svakaṁ rasam |

bravīmi tvāṁ śṛṇuṣvādya brahmādīnām agocaram ||117||

vraja-rāja-suto vṛndā-vane pūrṇatamo vasan |

sampūrṇa-ṣoḍaśa-kalā vihāraṁ kurute sadā ||118||

vāsudevaḥ pūrṇataro mathurāyāṁ vasan puri |

kalābhiḥ pañca-daśabhir yutaḥ krīḍati sarvadā ||119||

dvārakādhipatir dvāra-vatyāṁ pūrṇas tv asau vasan |

catur-daśa-kalāyukto viharaty eva sarvadā ||120||

ekayā kalayā dvābhyāṁ mathurā-dvārakādhipau |

vṛndāvana-pate rūpau pūrṇau sve sve pade rase ||121||

mathurā-nātho vṛndāvanādhipāpekṣayā svarūpeṇa līlayā ca ekayā kalayā ūnaḥ | mathurā-līlāyāṁ mathurāyāṁ ca sampūrṇa-ṣoḍaśa-kalaḥ | tathā dvārakā-nātho vṛndāvanādhipāpekṣayā svarūpeṇa līlayā ca | dvābhyāṁ kalābhyām ūnaḥ | dvārakāyāṁ dvārakā-līlāyāṁ ca pūrṇa-ṣoḍaśa-kalaḥ |

śrīr bhū-līlā yogamāyā cintyācintyā tathaiva ca |

mohinī kauśalīty aṣṭau bahiraṅgāś ca śaktayaḥ ||122||

 līlā prema-svarūpā casthāpany ākarṣaṇī tathā |

 saṁyoginī viyoginyā-hlādinīty antaraṅgikā ||123||

vraje śrī-kṛṣṇa-candrasya santi ṣoḍaśa-śaktayaḥ |

poṣikā madhurasyaiva tasyaitā vai sanātanāḥ ||124||

hlādinī ya mahā-śaktiḥ sarva-śakti-varīyasī |

tat-sāra-bhāva-rūpā śrī-rādhikā parikīrtitā ||125||

tayā śrī-kṛṣṇa-candrasya kriḍāyāḥ samaye mune |

tad-āviṣṭaṁ vāsudevaṁ saha kṣīrābdhi-nāyakam ||126||

antarīkṣya-gataṁ kuryāc chaktir ākarṣaṇī hareḥ |

krīḍānte sthāpayet tantu sthāpanī kṛṣṇa-dehataḥ ||127||

sampūrṇa-ṣoḍaśa-kalaḥ kevalo nanda-nandanaḥ |

vikrīḍan rādhayā sārdhaṁ labhate paramaṁ sukham ||128||

śrī-nārada uvāca--

gate madhu-purīṁ kṛṣṇe vipralambha-rasaḥ katham |

vāsudeve rādhikāyāḥ saṁśayaṁ chindhi me prabho ||129||

śrī-sadāśiva uvāca--

śaktiḥ saṁyoginī kāmā vāmā śaktir viyoginī |

hlādinī kīrtidā-putrī caivaṁ rādhā-trayaṁ vraje ||130||

mama prāṇeśvaraḥ kṛṣṇas tyaktvā vṛndāvanaṁ kvacit |

kadācin naiva yātīti jānīte kīrtidā-sutā ||131||

kāmā-vāme na jānīta iti ca brahma-nandana |

rāsārambha ivāntardhiṁ gatavān nanda-nandanaḥ ||132||

mathurāṁ mathurā-nātho vāsudevo jagāma ha |

antar-hite nanda-sute śrīmad-vṛndāvane mune ||133||

pravāsākhyaṁ rasaṁ lebhe rādhā vai kīrtidā-sutā |

tato vadanti munayaḥ pravāsaṁ saṅga-vicyutim ||134||

mama jīvana-netā ca tyaktvā māṁ mathurāṁ gataḥ |

iti vihvalitā vāmā rādhā yā virahād abhūt ||135||

yamunāyāṁ nimagnā sā prakāśaṁ gokulasya ca |

golakaṁ prāpya tatrābhūt saṁyoga-rasa-peśalā ||136||

kāmā rādhā ca mathurā-viraheṇa nipīḍitā |

kurukṣetraṁ gatā tīrtha-yātrā-parama-lālasā ||137||

nanda-nandana-bhāva-jña uddhavo vrajam āgataḥ |

sāntvayiṣyan kīrtidāyāḥ sutāṁ māsa-dvaye gate ||138||

rādhām āsvādayāmāsa śrīmad-bhāgavatārthakaṁ |

kathāyāṁ bhāgavatyāntu jātāyāṁ muni-puṅgava ||139||

vrajendra-nandanaḥ śrīmāṁs tadā pratyakṣatāṁ gataḥ ||140||

ataeva pādmottara-khaṇḍoktaṁ dvārakādhipater vṛndāvanaṁ prati-gamanaṁ kṣīrābdhiśāyy āviṣṭatvāt kṣīrābdhiśāyino droṇādīnāṁ labdha-vara-tvāt, teṣāṁ punaḥ sva-sthāna-prāpaṇārtham evety avagantavyam | śrīmad-bhāgavata-vākyānām evaṁ vicāro ’vagantavyaḥ padmottara-khaṇḍe tu “kālindi-puline ramye” ity atra śrī-dvārakā-nāthasya śrī-nanda-nandana-madhura-līlā-saṁdarśane sotkaṇṭhatvād vyoma-yānair etya śrī-vṛndāvane māsa-dvayam uvāsety abhiprāyo jñeyaḥ | tad yathā śrī-lalita-mādhave (8.34)--“aparikalita-pūrvaḥ” ityādi |

iti te sarvam ākhyātaṁ naityikaṁ caritaṁ hareḥ |

pāpino ’pi vimucyante smaraṇād yasya nārada ||141||

aṣṭa-kālokta-śuśrūṣā-nantaraṁ sādhakaḥ kramāt |

dvātriṁśad-akṣara-mukhyān japen mantrān atandritaḥ ||142||

mahā-mantraṁ japed ādau daśārṇaṁ tad-anantaram |

tataḥ śrī-rādhikā-mantraṁ gāyatrīṁ kāmakīṁ tathā ||143||

tato yugala-mantraṁ ca japed rāsa-sthalī-pradam |

tato ’ṣṭānāṁ sakhīnāṁ ca japen mantrān yathā-kramam |

tataḥ ṣaṇ-mañjarīṇāṁ ca sva-sva-mantrān kramāj japet ||144||

yathā ādi-purāṇe--

gopī-bhāvena ye bhaktā mām eva paryupāsate |

teṣu tāsv iva tuṣṭo ’smi satyaṁ satyaṁ dhanañjaya ||145||

veśa-bhūṣā-vayo-rūpair gopikā-bhāvam āśritāḥ |

bhāvukīyāś ca tad-bhāvaṁ yānti pāda-rajo ’rcanāt ||146||

yathā ekāmra-purāṇe--

aho bhajana-māhātmyaṁ vṛndāvana-pater hareḥ |

pumān yoṣid bhaved yatra yoṣid-ātma-samānikā ||147||

pādme ca (uttara-khaṇḍe)--

purā maharṣayaḥ sarve daṇḍakāraṇya-vāsinaḥ |

rāmaṁ dṛṣṭvā hariṁ tatra bhoktum aicchan su-vigraham ||148||

te sarve strītvam āpannāḥ samudbhūtāś ca gokule |

hariṁ samprāpya kāmena tato muktā bhavārṇavāt ||149||

bṛhad-vāmana-siddhāś ca śrutayo ’pi yathā purā |

gopī-bhāvena saṁsevya samudbhūtā hi gokule ||150||

yad-uktaṁ śrī-rūpa-gosvāmi-caraṇaiḥ--

hariṁ su-rāga-mārgeṇa sevate yo narottamaḥ |

kevalenaiva sa tadā gopikātvam iyād vraje ||151||

bhakti-tattva-kaumudyām--

ekasmin vāsanā-dehe yadi cānyasya bhāvanā |

tarhi tat sāmyam eva syāt yathā vai bharate nṛpe ||152||

yathā sanat-kumāra-saṁhitāyām--

śrī-nārada uvāca--

dhanyo ’smy anugṛhīto ’smi tvayā devi na saṁśayaḥ |

harer me naityikī līlā yato me ’dya prakāśitā ||153||

śrī-sanat-kumāra uvāca--

ity uktvā tāṁ parikramya tayā cāpi prapūjitaḥ |

antardhānaṁ gato rājan nārado muni-sattamaḥ ||154||

mayāpy etad ānupūrvyaṁ sarvaṁ tat parikīrtitam |

japan nityaṁ prayatnena mantra-yugmam anuttamam ||155||

kṛṣṇa-vaktrād idaṁ labdhaṁ purā rudreṇa yatnataḥ |

tenoktaṁ nāradāyātha nāradena mayoditam ||156||

saṁsārāgni-vināśāya mayāpy etat tavoditam |

tvayā caitad gopanīyaṁ rahasyaṁ paramādbhutam ||157||

śrī-ambarīṣa uvāca--

kṛta-kṛtyo ’bhavaṁ sākṣāt tvat prasādād ahaṁ guro |

rahasyātirahasyaṁ yat tvayā mahyaṁ prakāśitam ||158||

śrī-sanat-kumāra uvāca--

dharmān etān upādiṣṭo japan mantram ahar niśam |

acirād eva tad-dāsyam avāpsyasi na saṁśayaḥ ||159||

“etān dharmān--aṣṭa-kāla-sevā-rūpān; mantram--yugala-mantram; tad-dāsyam--tayoḥ śrī-rādhā-kṛṣṇayor dāsyaṁ dāsī-bhāvam” iti |

mayāpi gamyate rājan guror āyatanaṁ mama |

vṛndāvane yatra nityaṁ gurur me ’sti sadāśivaḥ ||160||

dvātriṁśad-akṣarādīnāṁ mantrāṇāṁ krameṇa phalaṁ yathā pādme--

dvātriṁśad-akṣaraṁ mantraṁ nāma-ṣoḍaśakānvitam |

prajapan vaiṣṇavo nityaṁ rādhā-kṛṣṇa-sthalaṁ labhet ||161||

gautamīya-tantre ca--

ahar-niśaṁ japen mantraṁ mantrī niyata-mānasaḥ |

sa paśyati na sandeho gopa-rūpiṇam īśvaram ||162||

gaurī-tantre ca--

śrīmad-aṣṭākṣaraṁ mantraṁ rādhāyāḥ prema-siddhi-dam |

prajapet sādhako yas tu sa rādhāntikam āpnuyāt ||163||

sanat-kumāra-saṁhitāyām--

japed yaḥ kāma-gāyatrīṁ kāma-bīja-samanvitām |

tasya siddhir bhavet prema rādhā-kṛṣṇa-sthalaṁ vrajet ||164||

etāṁ pañca-padīṁ japtvā śraddhayā ’śraddhayāsakṛt |

vṛndāvane tayor dāsyaṁ gacchaty eva na saṁśayaḥ ||165||

kiśorī-tantre ca--

etān sakhīnām aṣṭānāṁ mantrān yaḥ sādhako japet |

śrī-rādhā-kṛṣṇayoḥ kṣipraṁ vihāra-sthalam āpnuyāt ||166||

tatraiva--

mantrān etān mañjarīṇām aṣṭānāṁ yo japet sadā |

prema-siddhir bhavet tasya śrī-vṛndāvanam āpnuyāt ||167||

smaraṇānantaraṁ siddha-dehasyaiva ca sādhakaḥ |

aṣṭa-kāloditāṁ līlāṁ saṁsmaret sādhakāṅgakaḥ ||168||

kālau niśānta-pūrvāhnāv aparāhna-pradoṣakau |

vijñeyau tri-tri-ghaṭikau prātaḥ sāyaṁ dvayaṁ dvayam ||169||

dvi-dvi-praghaṭikau jñeyau madhyāhna-rātrikāv iti ||170||

eteṣu samayeṣv evaṁ yā yā līlā puroditā |

tāṁ tām eva yathā-kālaṁ saṁsmaret sādhako janaḥ ||171||

iti śrī-dhyāna-candra-gosvāmi-viracitā

śrī śrī rādhā-kṛṣṇāṣṭa-kālīya-līlā-smaraṇa-krama-paddhatiḥ |